Avis juridique important

|

31989H0211

89/211/ΕΟΚ: Σύσταση του Συμβουλίου της 20ής Μαρτίου 1989 για την απαλλαγή της Επιτροπής από την ευθύνη για την εκτέλεση των εργασιών του Ευρωπαϊκού Ταμείου Αναπτύξεως (1975), (τέταρτο ΕΤΑ), για το οικονομικό έτος 1987

Επίσημη Εφημερίδα αριθ. L 080 της 23/03/1989 σ. 0080 - 0080

***** ΣΥΣΤΑΣΗ ΤΟΥ ΣΥΜΒΟΥΛΙΟΥ  της 20ής Μαρτίου 1989  για την απαλλαγή της Επιτροπής από την ευθύνη για την εκτέλεση των εργασιών του Ευρωπαϊκού Ταμείου Αναπτύξεως (1975), (τέταρτο ΕΤΑ), για το οικονομικό έτος 1987  (89/211/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 206 β,  τη σύμβαση ΑΚΕ-ΕΟΚ της Λομέ, που υπογράφηκε στις 28 Φεβρουαρίου 1975,  την απόφαση 76/568/ΕΟΚ του Συμβουλίου της 29ης Ιουνίου 1976 περί σύνδεσης των υπερποντίων χωρών και εδαφών με την Ευρωπαϊκή Οικονομική Κοινότητα (1),  την εσωτερική συμφωνία περί της χρηματοδότησης και της διαχείρισης των ενισχύσεων της Κοινότητας (2), που υπογράφηκε στις 11 Ιουλίου 1975, και ιδίως το άρθρο 31 παράγραφος 3,  το δημοσιονομικό κανονισμό της 27ης Ιουλίου 1976 για το τέταρτο Ευρωπαϊκό Ταμείο Αναπτύξεως (3), και ιδίως τα άρθρα 64 μέχρι 67,  Έχοντας εξετάσει το λογαριασμό διαχείρισης και τον ισολογισμό της λειτουργίας του Ευρωπαϊκού Ταμείου Αναπτύξεως (1975), (τέταρτο ΕΤΑ), που εγκρίθηκαν στις 31 Δεκεμβρίου 1987, καθώς και την έκθεση του Ελεγκτικού Συνεδρίου για το οικονομικό έτος 1987, που συνοδεύεται από τις απαντήσεις της Επιτροπής (4),  Εκτιμώντας:  ότι, δυνάμει του άρθρου 31 παράγραφος 3 της εσωτερικής συμφωνίας, η απαλλαγή από την ευθύνη για τη διαχείριση του Ευρωπαϊκού Ταμείου Αναπτύξεως (1975) (τέταρτο ΕΤΑ), παρέχεται στην Επιτροπή σύμφωνα με τη διαδικασία του άρθρου 206 της συνθήκης·  ότι η εκτέλεση των εργασιών του Ευρωπαϊκού Ταμείου Αναπτύξεως (1975), (τέταρτο ΕΤΑ), εκ μέρους της Επιτροπής, κατά το οικονομικό έτος 1987, ήταν στο σύνολό της ικανοποιητική,  ΣΥΝΙΣΤΑ  στο Ευρωπαϊκό Κοινοβούλιο να απαλλάξει την Επιτροπή από την ευθύνη για την εκτέλεση των εργασιών του Ευρωπαϊκού Ταμείου Αναπτύξεως (1975), (τέταρτο ΕΤΑ), για το οικονομικό έτος 1987.  Βρυξέλλες, 20 Μαρτίου 1989.  Για το Συμβούλιο  Ο Πρόεδρος  F. FERNANDEZ ORDONEZ  (1) ΕΕ αριθ. L 176 της 1. 7. 1976, σ. 8.  (2) ΕΕ αριθ. L 25 της 30. 1. 1976, σ. 168.  (3) ΕΕ αριθ. L 229 της 20. 8. 1976, σ. 9.  (4) ΕΕ αριθ. C 316 της 12. 12. 1988, σσ. 173, 303.


Σημαντική ανακοίνωση νομικού περιεχομένου

|

52006SC0281

Σύσταση για γνώµη του Συµßουλίου σύμφωνα με το άρθρο 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 για το επικαιροποιημένο πρόγραμμα της Πολωνίας, 2005-2008  /* SEC/2006/0281 τελικό */

	[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |Βρυξέλλες, 1.3.2006SEC(2006) 281 τελικόΣύστασηΓΝΩΜΗ ΤΟΥ ΣΥΜΒΟΥΛΙΟΥσύμφωνα με το άρθρο 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 για το επικαιροποιημένο πρόγραμμα της Πολωνίας, 2005-2008(υποβληθείσα από την Επιτροπή)ΑΙΤΙΟΛΟΓΙΚΗ ΕΚΘΕΣΗΙστορικόΤο Σύμφωνο Σταθερότητας και Ανάπτυξης, το οποίο τέθηκε σε ισχύ την 1η Ιουλίου 1998, βασίζεται στον στόχο της επίτευξης υγιών δημόσιων οικονομικών ως μέσο ενίσχυσης των προϋποθέσεων για σταθερότητα των τιμών και ισχυρή διατηρήσιμη ανάπτυξη, οι οποίες ευνοούν τη δημιουργία απασχόλησης. Το 2005, το σύμφωνο τροποποιήθηκε για πρώτη φορά. Η μεταρρύθμιση αναγνώριζε τη χρησιμότητα του συμφώνου για την εδραίωση της δημοσιονομικής πειθαρχίας, αλλά είχε ως σκοπό την ενίσχυση της αποτελεσματικότητας και των οικονομικών του ερεισμάτων, καθώς επίσης τη διασφάλιση της μακροπρόθεσμης διατηρησιμότητας των δημόσιων οικονομικών.Ο κανονισμός (ΕΚ) αριθ. 1466/97 του Συμβουλίου για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[1], ο οποίος αποτελεί στοιχείο του συμφώνου, ορίζει ότι τα κράτη μέλη υποβάλλουν υποχρεωτικά, στο Συμβούλιο και την Επιτροπή, προγράμματα σταθερότητας ή σύγκλισης, καθώς και ετήσιες επικαιροποιήσεις τους (τα κράτη μέλη που έχουν ήδη υιοθετήσει το ενιαίο νόμισμα υποβάλλουν (επικαιροποιημένα) προγράμματα σταθερότητας, ενώ τα κράτη μέλη που δεν το έχουν υιοθετήσει ακόμη υποβάλλουν (επικαιροποιημένα) προγράμματα σύγκλισης). Το πρώτο πρόγραμμα σύγκλισης της Πολωνίας υποβλήθηκε τον Μάιο του 2004. Κατ’ εφαρμογή του κανονισμού, το Συμβούλιο εξέδωσε γνώμη επί του προγράμματος στις 5 Ιουλίου 2004 επί τη βάσει σύστασης της Επιτροπής και μετά από διαβουλεύσεις με την Οικονομική και Δημοσιονομική Επιτροπή. Βάσει της ίδιας διαδικασίας, τα προγράμματα σταθερότητας και σύγκλισης αξιολογούνται από την Ευρωπαϊκή Επιτροπή και εξετάζονται από την προαναφερθείσα επιτροπή, ενώ το Συμβούλιο έχει την ευχέρεια να τα εξετάσει.Στα εν λόγω προγράμματα, τα κράτη μέλη καλούνται να καθορίσουν τον μεσοπρόθεσμο στόχο τον οποίον θέτουν για τη δημοσιονομική τους κατάσταση και να προσδιορίσουν τα μέτρα που σκοπεύουν να εφαρμόσουν προκειμένου να επιτύχουν και να διατηρήσουν το στόχο αυτό, περιλαμβανομένων των συνοδευτικών οικονομικών παραδοχών. Μετά τη μεταρρύθμιση του συμφώνου, ο μεσοπρόθεσμος στόχος πρέπει να διαφοροποιείται για τα επιμέρους κράτη μέλη με γνώμονα την οικονομική και δημοσιονομική ανομοιογένεια που υπάρχει στην Ένωση, περιλαμβανομένου του στοιχείου του κινδύνου που η δημοσιονομική πολιτική συνεπάγεται για τη διατηρησιμότητα. Άλλο στοιχείο της μεταρρύθμισης είναι το ότι πρέπει, αφενός, να επιτυγχάνεται συμμετρικότερη προσέγγιση σε σχέση με τη δημοσιονομική πολιτική κατά τη διάρκεια του οικονομικού κύκλου, με την τήρηση αυξημένης δημοσιονομικής πειθαρχίας σε περιόδους ευνοϊκής οικονομικής συγκυρίας και, αφετέρου, να λαμβάνονται υπόψη «μείζονες διαρθρωτικές μεταρρυθμίσεις» με επαληθεύσιμα αποτελέσματα για τη μακροπρόθεσμη διατηρησιμότητα ενόψει πρόσκαιρων αποκλίσεων από το μεσοπρόθεσμο στόχο ή από την πορεία προσαρμογής για την επίτευξή του.Λαμβάνοντας υπόψη τις φθινοπωρινές προβλέψεις των υπηρεσιών της Επιτροπής του 2005, τον κώδικα δεοντολογίας[2], την από κοινού συμφωνηθείσα μεθοδολογία για την εκτίμηση της δυνητικής παραγωγής και των κυκλικά προσαρμοσμένων αποτελεσμάτων και τους γενικούς προσανατολισμούς των οικονομικών πολιτικών, που περιλαμβάνονται στις ολοκληρωμένες κατευθυντήριες γραμμές για την περίοδο 2005-2008, η Επιτροπή εξέτασε την προσφάτως υποβληθείσα επικαιροποίηση του προγράμματος σύγκλισης της Πολωνίας και, επί τη βάσει της κατωτέρω αξιολόγησης, εξέδωσε σύσταση για γνώμη του Συμβουλίου επί της εν λόγω επικαιροποίησης.Αξιολόγηση1.  Η Πολωνία υπέβαλε το δικό της πρόγραμμα σύγκλισης στις 19 Ιανουαρίου 2006, περισσότερο από ενάμιση μήνα μετά την λήξη της προθεσμίας που ορίζει ο κώδικας δεοντολογίας. Η καθυστέρηση οφειλόταν στην αλλαγή κυβέρνησης που πραγματοποιήθηκε τον Νοέμβριο του 2005 μετά από κοινοβουλευτικές εκλογές και στην αλλαγή του υπουργού οικονομικών στις αρχές Ιανουαρίου 2006. Το πρόγραμμα καλύπτει την περίοδο 2005-2008 και εγκρίθηκε από την κυβέρνηση στις 18 Ιανουαρίου 2006. Στο πρόγραμμα έχει ενσωματωθεί ο προϋπολογισμός του 2006, όπως τροποποιήθηκε τον Δεκέμβριο του 2005 από την νέα κυβέρνηση. Το πρόγραμμα ακολουθεί, εν γένει, το πρότυπο και τις απαιτήσεις παροχής δεδομένων που ισχύουν για τα προγράμματα σταθερότητας και σύγκλισης με βάση τον νέο κώδικα δεοντολογίας[3].2.  Στις 5 Ιουλίου 2004, το Συμβούλιο απεφάνθη ότι η Πολωνία παρουσίαζε υπερβολικό έλλειμμα. Σύμφωνα με τη σύσταση του Συμβουλίου της ίδιας ημερομηνίας κατ’ εφαρμογή του άρθρου 104 παράγραφος 7, το υπερβολικό έλλειμμα πρέπει να διορθωθεί μέχρι το έτος 2007. Το Συμβούλιο, στη γνώμη που εξέδωσε στις 17 Φεβρουαρίου 2005 σχετικά με την προηγούμενη επικαιροποίηση του προγράμματος σύγκλισης για την περίοδο 2004-2007, κάλεσε την Πολωνία «(i) να ενισχύσει τη δημοσιονομική προσαρμογή και πέρα από το 2005 και να αναθεωρήσει προς τα κάτω τον στόχο ως προς το έλλειμμα το 2007, και (ii) να εξασφαλίσει την πλήρη εφαρμογή των διαρθρωτικών μέτρων του προγράμματος Hausner και να καταβάλει επιπλέον προσπάθειες για τη λήψη εναλλακτικών μέτρων σε περίπτωση που γίνουν πραγματικότητα οι κίνδυνοι εφαρμογής».3.  Η μέση ετήσια αύξηση του πραγματικού ΑΕΠ στην Πολωνία ήταν 4,5% κατά την περίοδο 1994-2004, δηλαδή υψηλότερη κατά περισσότερες από 2 εκατοστιαίες μονάδες από τον μέσο όρο της ΕΕ των 25 (2,4%). Μετά από μια περίοδο έντονης οικονομικής ανάπτυξης, η αύξηση του πραγματικού ΑΕΠ μειώθηκε σε 1,0 % το 2001, αντικατοπτρίζοντας τόσο εγχώριους όσο και εξωτερικούς κυκλικούς παράγοντες. Έκτοτε ανέκαμψε και το 2004 ανήλθε σε 5,3%. Από άποψη πρότυπης αγοραστικής δύναμης το κατά κεφαλή εισόδημα ανήλθε στο 46,5% του μέσου όρου της ΕΕ25 το 2004. Ο πληθωρισμός ΕνΔΤΚ διατηρήθηκε σε υψηλά επίπεδα την τελευταία δεκαετία, δηλαδή κατά μέσο όρο 7,0%, αλλά το 2005 μειώθηκε αισθητά σε 2% περίπου. Το σοβαρότερο πρόβλημα της Πολωνίας εξακολουθεί να είναι η κατάσταση της αγοράς εργασίας. Εξαιτίας της αναδιάρθρωσης της οικονομίας, το ποσοστό ανεργίας αυξήθηκε από 13,2% το 1994 σε 18,8% το 2004, ενώ η συνολική απασχόληση μειώθηκε στο ίδιο χρονικό διάστημα κατά περισσότερες από 7 εκατοστιαίες μονάδες. Διαρθρωτικά προβλήματα στην αγορά εργασίας και ιδίως η περιορισμένη γεωγραφική κινητικότητα των εργαζομένων και η αναντιστοιχία δεξιοτήτων εξακολουθούν να αποτελούν σημαντικό εμπόδιο για την οικονομική ανάπτυξη. Την τελευταία δεκαετία, το αποτέλεσμα γενικής κυβέρνησης της Πολωνίας ήταν αρνητικό. Κυμάνθηκε μεταξύ -1,4% και -4,8%[4] του ΑΕΠ έως το 2003, οπότε άρχισε να βελτιώνεται φθάνοντας το -3,8% του ΑΕΠ το 2004.4.  Μετά από αύξηση του πραγματικού ΑΕΠ κατά 3,3% το 2005, το μακροοικονομικό σενάριο του προγράμματος προβλέπει βαθμιαία ενίσχυση της οικονομικής ανάπτυξης σε 4,3% το 2006 και σε 5,0% το 2008, το οποίο ανταποκρίνεται εν πολλοίς στις φθινοπωρινές προβλέψεις των υπηρεσιών της Επιτροπής του 2005, για την περίοδο 2005-2007. Για το 2008, το πρόγραμμα προβλέπει ανάπτυξη ανώτερη από την εκτίμηση της δυνητικής ανάπτυξης που έκαναν οι υπηρεσίες της Επιτροπής. Οι παραδοχές για την ανάπτυξη στις οποίες στηρίζεται το πρόγραμμα μπορούν συνεπώς να θεωρηθούν αξιόπιστες, με ροπή προς την αισιοδοξία κατά το τελευταίο έτος της περιόδου.5.  Η Πολωνία εφάρμοσε επιτυχώς μια αντιπληθωριστική πολιτική τα τελευταία έτη με μόνον δύο σύντομες περιόδους πρόσκαιρης ανόδου του πληθωρισμού (το 2000 και το 2004). Ο εναρμονισμένος δείκτης τιμών καταναλωτή (ΕνΔΤΚ) μειώθηκε από 15% το 1997 σε περίπου 2% το 2005. Η συναλλαγματική ισοτιμία παρουσίασε έντονες διακυμάνσεις τα τελευταία έτη ακολουθώντας μια γενική τάση ανατίμησης του νομίσματος της χώρας μετά τον Μάρτιο του 2004, η οποία ανακόπηκε πρόσκαιρα την άνοιξη του 2005. Η ανατίμηση συνεχίσθηκε τον Μάιο του 2005 και παρά την αυξημένη αστάθεια, διήρκεσε για το υπόλοιπο του έτους. Η προοδευτική μείωση της διαφοράς έναντι της ζώνης του ευρώ όσον αφορά τις αποδόσεις των μακροπρόθεσμων κρατικών ομολόγων, που παρατηρήθηκε από τον Αύγουστο του 2004 και μετά, διακόπηκε από την αβεβαιότητα που περιέβαλε τις εκλογές του Σεπτεμβρίου 2005 και το οικονομικό πρόγραμμα της νέας κυβέρνησης της χώρας. Η νομισματική πολιτική της Πολωνίας εξακολουθεί να έχει στο στόχαστρο τον άμεσο πληθωρισμό σε συνδυασμό με την ελεύθερη συναλλαγματική διακύμανση του ζλότυ. Από το 2004 και μετά ο στόχος για τον πληθωρισμό προσδιορίζεται ως συνεχές ετήσιο ποσοστό πληθωρισμού 2,5% βάσει του ΔΤΚ. Η Πολωνία σκοπεύει να συνεχίσει να εφαρμόζει το ισχύον σύστημα νομισματικής πολιτικής έως την ένταξή της στον ΜΣΙ ΙΙ, η ημερομηνία της οποίας δεν έχει ακόμη ανακοινωθεί.6.  Όσον αφορά την εκτέλεση του προϋπολογισμού το 2005, το έλλειμμα γενικής κυβέρνησης για το έτος αυτό εκτιμάται σε 2,9% του ΑΕΠ στο επικαιροποιημένο πρόγραμμα σύγκλισης του Ιανουαρίου 2006 (έναντι 3,6% του ΑΕΠ στις φθινοπωρινές προβλέψεις των υπηρεσιών της Επιτροπής του 2005, και 3,9% του ΑΕΠ που αποτελούσε τον στόχο του προηγούμενου επικαιροποιημένου προγράμματος σύγκλισης όσον αφορά το έλλειμμα). Ωστόσο, η σύγκριση με τα προηγούμενα προγράμματα σύγκλισης δεν είναι απλή λόγω των σημαντικής έκτασης αναθεωρήσεων των δεδομένων εξαιτίας μεθοδολογικών μεταβολών. Το καλύτερο από το αναμενόμενο αποτέλεσμα οφειλόταν κυρίως στα δημοσιονομικά αποτελέσματα της κεντρικής κυβέρνησης και ιδίως τον κρατικό προϋπολογισμό, όπου παρατηρήθηκαν (σε ταμειακή βάση) υψηλότερα από τα προγραμματισθέντα έσοδα άμεσης φορολογίας και ελλιπής εκτέλεση των δαπανών, μειώνοντας έτσι το έλλειμμα κατά περίπου 0,7 εκατοστιαίες μονάδες σε σχέση με τον προϋπολογισμό του 2005.7.  Απώτερος στόχος της τρέχουσας επικαιροποίησης του προγράμματος σύγκλισης είναι η προοδευτική μείωση του ελλείμματος γενικής κυβέρνησης ούτως ώστε να καλυφθούν τα κριτήρια σύγκλισης έως τις επόμενες κοινοβουλευτικές εκλογές, δηλαδή έως τα τέλη του 2009. Ο στόχος για το έλλειμμα του 2009 δεν έχει ποσοτικοποιηθεί. Ο στόχος για το έλλειμμα του 2007 παραμένει αμετάβλητος σε 2,2 % του ΑΕΠ των ανοικτών συνταξιοδοτικών ταμείων συμπεριλαμβανομένων στον τομέα γενικής κυβέρνησης. Εξαιρώντας τα ανοικτά συνταξιοδοτικά ταμεία από τον κρατικό τομέα, ο στόχος για το έλλειμμα αναθεωρείται προς τα πάνω σε σχέση με το προηγούμενο επικαιροποιημένο πρόγραμμα, από 3,9% σε 4,1% του ΑΕΠ εξαιτίας της αύξησης του εκτιμώμενου κόστους της μεταρρύθμισης του συστήματος συντάξεων από 1,7% σε 1,9% του ΑΕΠ. Το πρωτογενές αποτέλεσμα (με τα ανοικτά συνταξιοδοτικά ταμεία να συμπεριλαμβάνονται στον τομέα γενικής κυβέρνησης) αναμένεται να βελτιωθεί από -0,3% του ΑΕΠ το 2005 σε 0,6% το 2008. Η αργή αυτή προσαρμογή οφείλεται στην ευνοϊκή εξέλιξη των εσόδων το 2006 και σε ορισμένες περικοπές δαπανών το 2007 και το 2008. Σε σύγκριση με την προηγούμενη η τρέχουσα επικαιροποίηση θέτει έναν πιο φιλόδοξο στόχο ως προς το έλλειμμα του 2006, αλλά η μετέπειτα προσπάθεια προσαρμογής είναι χαμηλότερη και οι μεταρρυθμίσεις στον τομέα των δαπανών μετατίθενται για το 2007 και το 2008.8.  Σύμφωνα με τους υπολογισμούς των υπηρεσιών της Επιτροπής βάσει του προγράμματος και της από κοινού συμφωνηθείσας μεθοδολογίας, το διαρθρωτικό αποτέλεσμα προγραμματίζεται να βελτιωθεί κατά μέσο όρο μόνον κατά 0,25% του ΑΕΠ ετησίως, με ομαλή κατανομή καθ’ όλη την περίοδο του προγράμματος. Στο επικαιροποιημένο πρόγραμμα προσδιορίζεται ένας μεσοπρόθεσμος στόχος (ΜΠΣ) για τη δημοσιονομική κατάσταση κατά την έννοια του συμφώνου σταθερότητας και ανάπτυξης ύψους -1% του ΑΕΠ περίπου, στόχος που σύμφωνα με το πρόγραμμα προβλέπεται να επιτευχθεί μετά το 2010, δηλαδή πολύ πέρα από τον χρονικό ορίζοντά του.9.  Δεδομένου ότι ο ΜΠΣ του προγράμματος είναι απαιτητικότερος από το ελάχιστο όριο (που εκτιμάται ως έλλειμμα -1½% του ΑΕΠ περίπου), η επίτευξή του θα εκπληρώσει και τον στόχο της δημιουργίας περιθωρίου ασφαλείας ώστε να αποσοβηθεί η εμφάνιση υπερβολικού ελλείμματος. Ο ΜΠΣ του προγράμματος αντικατοπτρίζει τον δείκτη χρέους και την μέση αύξηση της δυνητικής παραγωγής μακροπρόθεσμα.10.  Οι δημοσιονομικές προβλέψεις περιβάλλονται από κινδύνους. Αφενός, λόγω του ιστορικού υπερεπίτευξης των δημοσιονομικών στόχων των προηγούμενων προγραμμάτων, οι δημοσιονομικές προβλέψεις φαίνονται συντηρητικές. Αφετέρου, οι παραδοχές για τις φορολογικές ελαστικότητες είναι μάλλον αισιόδοξες ιδίως όσον αφορά το 2006. Ακόμη, οι αναπτυξιακές παραδοχές για το τελευταίο έτος της περιόδου αναφοράς του προγράμματος (δηλαδή το 2008) θεωρούνται αισιόδοξες. Υπό το τρέχον πολιτικό κλίμα, οι μεταλλωρύχοι έχουν αποκτήσει ιδιαίτερα συνταξιοδοτικά δικαιώματα γεγονός που ωθεί άλλες κοινωνικές ομάδες να απαιτούν ειδική μεταχείριση υπονομεύοντας με τον τρόπο αυτόν τη μεταρρύθμιση του συστήματος συντάξεων. Εκτός αυτού, υφίσταται και μια πηγή κινδύνων πολιτικής υφής όσον αφορά τις δημοσιονομικές προβλέψεις. Ήδη στο παρελθόν ήταν δύσκολο να εφαρμοσθεί ένα μεγάλο μέρος του λεγόμενου προγράμματος Hausner για την αναδιάρθρωση των δημόσιων οικονομικών λόγω του ότι η κυβέρνηση δεν διέθετε την υποστήριξη του κοινοβουλίου. Η τρέχουσα πολιτική κατάσταση (κυβέρνηση μειοψηφίας) δεν ευνοεί την εισαγωγή μέτρων για τη μείωση του ελλείμματος γενικής κυβέρνησης και την επίτευξη μακροπρόθεσμης διατηρησιμότητας στα δημόσια οικονομικά της χώρας. To ονομαστικό όριο των 30 δισ. PLN για τον κρατικό προϋπολογισμό που θεσπίζει το πρόγραμμα σύγκλισης δεν θεωρείται επαρκές για την εξάλειψη της αιτίας στην οποία οφείλονται τα μεγάλα ελλείμματα της Πολωνίας, δηλαδή της υπερβολικά ταχείας αύξησης των δημόσιων δαπανών.11.  Το πρόγραμμα δεν ακολουθεί την πορεία μείωσης του ελλείμματος που χάραξε το Συμβούλιο στη σύσταση που εξέδωσε δυνάμει του άρθρου 104 παράγραφος 7. Ακόμη και εκ πρώτης όψεως, ο δημοσιονομικός προσανατολισμός του επικαιροποιημένου προγράμματος θεωρείται ασυμβίβαστος με τη διόρθωση του υπερβολικού ελλείμματος εντός της προθεσμίας που έθεσε το Συμβούλιο. Το συμπέρασμα αυτό ενισχύεται εάν ληφθούν υπόψη οι κίνδυνοι στο σύνολό τους. Οι στόχοι ως προς το έλλειμμα το 2005 και το 2006 είναι μικρότεροι σε σχέση με το προηγούμενο επικαιροποιημένο πρόγραμμα και ανταποκρίνονται στους στόχους για το ονομαστικό έλλειμμα που προσδιορίζονται στη σύσταση του Συμβουλίου της 5ης Ιουλίου 2004 χάρη στην καλύτερη από το αναμενόμενο εκτέλεση του προϋπολογισμού το 2005 με αποτελέσματα μεταφερόμενα στο 2006. Η σύγκριση μεταξύ στόχων, όμως, περιπλέκεται από μεταβολές στη μεθοδολογία των εθνικών λογαριασμών και αναθεωρήσεις των πληροφοριακών στοιχείων.Η Για το κρίσιμο έτος 2007, το πρόγραμμα προβλέπει μείωση του ελλείμματος σε 2,2% του ΑΕΠ. Ωστόσο, εάν τα χρηματοδοτούμενα από τον δεύτερο πυλώνα συστήματα συντάξεων εξαιρεθούν από τον τομέα της γενικής κυβέρνησης, όπως ορίζει η απόφαση της Eurostat της 2ας Μαρτίου 2004, το προγραμματιζόμενο για το 2007 έλλειμμα ανέρχεται 4,1% του ΑΕΠ. Προκειμένου να διορθωθεί το υπερβολικό έλλειμμα εμπρόθεσμα θα απαιτηθούν σημαντικές επιπρόσθετες προσπάθειες προσαρμογής.12.  Μεταξύ 2005 και 2008, το κρατικό χρέος αναμένεται ότι θα αυξηθεί κατά 3¼ εκατοστιαίες μονάδες του ΑΕΠ σε 45½% του ΑΕΠ το 2008, ποσοστό πολύ κατώτερο του 60% του ΑΕΠ που αποτελεί την τιμή αναφοράς, με τη διαφορά ότι εάν τα ανοικτά ταμεία συντάξεων εξαιρεθούν από τον τομέα γενικής κυβέρνησης, ο δείκτης χρέους θα φθάσει το 52,6%. Αναμένεται μια σημαντική και αυξητική για το χρέος προσαρμογή αποθεμάτων-ροών που θα αντισταθμίσει την θετική επίδραση ενός πρωτογενούς πλεονάσματος και μιας ευνοϊκής αντίδρασης τύπου «χιονοστιβάδας» (η αρνητική συμβολή του τεκμαρτού επιτοκίου υπεραντισταθμίζεται από την σταθερή έντονη αύξηση του ονομαστικού ΑΕΠ).13.  Από άποψη διατηρησιμότητας των δημόσιων οικονομικών, φαίνεται ότι ο κίνδυνος για την Πολωνία είναι μικρός όσον αφορά το προβλεπόμενο δημοσιονομικό κόστος της γήρανσης του πληθυσμού. Το επίπεδο χρέους βρίσκεται επί του παρόντος κάτω από το 60% που αποτελεί την τιμή αναφοράς και προβλέπεται ότι θα παραμείνει εκεί εφόσον γίνουν πραγματικότητα οι οικονομίες που συνεπάγεται η πλήρης εφαρμογή της μεταρρύθμισης του 1999 για τις συντάξεις. Ωστόσο, τα πρόσφατα μέτρα της κυβέρνησης για τον αποκλεισμό ορισμένων κατηγοριών εργαζομένων από το μεταρρυθμισμένο σύστημα συντάξεων μπορεί να εξασθενήσουν τα μακροπρόθεσμα αποτελέσματα της μεταρρύθμισης, ιδίως εάν χορηγηθούν περαιτέρω εξαιρέσεις από τα συστήματα συντάξεων. Η υλοποίηση ενδεχόμενων υποχρεώσεων, καθώς και το τρέχον μεγάλο διαρθρωτικό έλλειμμα μπορεί να αυξήσουν τον δείκτη χρέους προς το ΑΕΠ ταχύτερα από ό,τι προβλέπεται μεσοπρόθεσμα. Η απαρέγκλιτη υλοποίηση της σχεδιαζόμενης εξυγίανσης των δημόσιων οικονομικών μεσοπρόθεσμα είναι αναγκαία προκειμένου να περιορισθούν οι κίνδυνοι που απειλούν τη μακροπρόθεσμη διατηρησιμότητα.14.  Τα σχεδιαζόμενα μέτρα στον τομέα των δημόσιων οικονομικών συμβαδίζουν εν πολλοίς με τους γενικούς προσανατολισμούς οικονομικής πολιτικής, που περιλαμβάνονται στις ολοκληρωμένες κατευθυντήριες γραμμές για την περίοδο 2005-2008. Ωστόσο, η προγραμματιζόμενη προσαρμογή δεν αρκεί για την άμεση διόρθωση του υπερβολικού ελλείμματος.15.  Στο εθνικό πρόγραμμα μεταρρυθμίσεων της Πολωνίας, που υποβλήθηκε στις 5 Ιανουαρίου 2006 στο πλαίσιο της ανανεωμένης στρατηγικής της Λισσαβόνας για την ανάπτυξη και την απασχόληση, προσδιορίζονται οι ακόλουθες προκλήσεις που έχουν σοβαρές συνέπειες για τα δημόσια οικονομικά: δημοσιονομική εξυγίανση λόγω υψηλών ελλειμμάτων, αναβάθμιση της ανεπαρκούς υποδομής μεταφορών και προστασίας του περιβάλλοντος, ενίσχυση της Ε&Α και της καινοτομίας από τον δημόσιο τομέα, προώθηση μιας αποφασιστικότερης προσέγγισης όσον αφορά την αύξηση των ποσοστών απασχόλησης μέσω της μείωσης των εισφορών που βαρύνουν την χαμηλόμισθη απασχόληση. Οι δημοσιονομικές επιπτώσεις των μέτρων που προσδιορίζονται στο εθνικό πρόγραμμα μεταρρυθμίσεων δεν αποτυπώνονται στις δημοσιονομικές προβλέψεις του προγράμματος σύγκλισης. Μεταξύ των δημοσιονομικών μέτρων του εθνικού προγράμματος μεταρρυθμίσεων, το πρόγραμμα σύγκλισης μνημονεύει το ανώτατο όριο για το έλλειμμα και τον πολυετή δημοσιονομικό προγραμματισμό.Με βάση την ανωτέρω αξιολόγηση η Επιτροπή σημειώνει ότι το πρόγραμμα σύγκλισης δεν προβλέπει διόρθωση του υπερβολικού ελλείμματος το 2007 όπως απαιτεί η σύσταση του Συμβουλίου της 5ης Ιουλίου 2004. Ως εκ τούτου, η Επιτροπή προτίθεται να συστήσει τη λήψη περαιτέρω μέτρων στο πλαίσιο της διαδικασίας υπερβολικού ελλείμματος, σύμφωνα με τις επιταγές του συμφώνου σταθερότητας και ανάπτυξης. Εν τω μεταξύ, η Πολωνία οφείλει:-  να ενισχύσει την προσαρμογή ιδίως το 2006, με τη διάθεση τυχόν πλεονασματικών εσόδων ή κονδυλίων προερχόμενων από μη εκτελεσθείσες δαπάνες, για τη μείωση του ελλείμματος,-  να βελτιώσει την μακροπρόθεσμη διατηρησιμότητα του μεταρρυθμισμένου συστήματος συντάξεων,-  να ενισχύσει το θεσμικό πλαίσιο των δημόσιων οικονομικών με την εισαγωγή ενός κανόνα ως προς τις μεσοπρόθεσμες δαπάνες.-  ΣύστασηΓΝΩΜΗ ΤΟΥ ΣΥΜΒΟΥΛΙΟΥσύμφωνα με το άρθρο 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 για το επικαιροποιημένο πρόγραμμα της Πολωνίας, 2005-2008ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[5], και ιδίως το άρθρο 9 παράγραφος 3,τη σύσταση της Επιτροπής,Μετά από διαβούλευση με την Οικονομική και Δημοσιονομική Επιτροπή,ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:16.  Στις [14 Μαρτίου 2006] το Συμβούλιο εξέτασε το επικαιροποιημένο πρόγραμμα σύγκλισης της Πολωνίας, το οποίο καλύπτει την περίοδο 2005-2008.17.  Η μέση ετήσια αύξηση του πραγματικού ΑΕΠ στην Πολωνία ήταν 4,5% κατά την περίοδο 1994-2004, δηλαδή υψηλότερη κατά περισσότερες από 2 εκατοστιαίες μονάδες από τον μέσο όρο της ΕΕ των 25 (2,4%). Μετά από μια περίοδο έντονης οικονομικής ανάπτυξης, η αύξηση του πραγματικού ΑΕΠ επιβραδύνθηκε σε 1,0% το 2001, αντικατοπτρίζοντας τόσο εγχώριους όσο και εξωτερικούς κυκλικούς παράγοντες. Έκτοτε ανέκαμψε και το 2004 ανήλθε σε 5,3%. Από άποψη πρότυπης αγοραστικής δύναμης το κατά κεφαλή εισόδημα ανήλθε στο 46,5% του μέσου όρου της ΕΕ25 το 2004. Ο πληθωρισμός ΕνΔΤΚ διατηρήθηκε σε υψηλά επίπεδα την τελευταία δεκαετία, δηλαδή κατά μέσο όρο 7,0%, αλλά το 2005 μειώθηκε αισθητά σε 2% περίπου. Η κατάσταση στην αγορά εργασίας παραμένει το κυριότερο πρόβλημα της Πολωνίας, με ποσοστό ανεργίας 18,8% το 2004 και το χαμηλότερο ποσοστό απασχόλησης στην ΕΕ (51,7% το 2004). Την τελευταία δεκαετία, το αποτέλεσμα γενικής κυβέρνησης της Πολωνίας ήταν σταθερά αρνητικό. Κυμάνθηκε μεταξύ -1,4% και -4,8%[6] του ΑΕΠ έως το 2003, οπότε άρχισε να βελτιώνεται φθάνοντας το -3,8% του ΑΕΠ το 2004.18.  Στις 5 Ιουλίου 2004, το Συμβούλιο απεφάνθη ότι η Πολωνία παρουσίαζε υπερβολικό έλλειμμα. Σύμφωνα με τη σύσταση του Συμβουλίου της ίδιας ημερομηνίας κατ’ εφαρμογή του άρθρου 104 παράγραφος 7, το υπερβολικό έλλειμμα πρέπει να διορθωθεί μέχρι το έτος 2007. Το Συμβούλιο, στη γνώμη που εξέδωσε στις 17 Φεβρουαρίου 2005 σχετικά με την προηγούμενη επικαιροποίηση του προγράμματος σύγκλισης για την περίοδο 2004-2007, κάλεσε την Πολωνία «(i) να ενισχύσει τη δημοσιονομική προσαρμογή και πέρα από το 2005 και να αναθεωρήσει προς τα κάτω τον στόχο ως προς το έλλειμμα το 2007, και (ii) να εξασφαλίσει την πλήρη εφαρμογή των διαρθρωτικών μέτρων του προγράμματος Hausner και να καταβάλει επιπλέον προσπάθειες για τη λήψη εναλλακτικών μέτρων σε περίπτωση που γίνουν πραγματικότητα οι κίνδυνοι εφαρμογής».19.  Όσον αφορά την εκτέλεση του προϋπολογισμού το 2005, το έλλειμμα γενικής κυβέρνησης για το έτος αυτό εκτιμάται σε 3,6% του ΑΕΠ στις φθινοπωρινές προβλέψεις των υπηρεσιών της Επιτροπής του 2005, έναντι 3,9% του ΑΕΠ που αποτελούσε τον στόχο του προηγούμενου επικαιροποιημένου προγράμματος σύγκλισης όσον αφορά το έλλειμμα. Η σύγκριση με τα προηγούμενα προγράμματα σύγκλισης περιπλέκεται λόγω των σημαντικής έκτασης αναθεωρήσεων των δεδομένων εξαιτίας μεθοδολογικών μεταβολών. Το καλύτερο από το αναμενόμενο αποτέλεσμα οφειλόταν κυρίως στα δημοσιονομικά αποτελέσματα της κεντρικής κυβέρνησης και ιδίως τον κρατικό προϋπολογισμό, όπου παρατηρήθηκαν (σε ταμειακή βάση) υψηλότερα από τα προγραμματισθέντα έσοδα άμεσης φορολογίας και ελλιπής εκτέλεση των δαπανών, μειώνοντας έτσι το έλλειμμα κατά περίπου 0,7 εκατοστιαίες μονάδες σε σχέση με τον προϋπολογισμό του 2005.20.  Το πρόγραμμα ακολουθεί, εν γένει, το πρότυπο και τις απαιτήσεις παροχής δεδομένων που ισχύουν για τα προγράμματα σταθερότητας και σύγκλισης με βάση τον νέο κώδικα δεοντολογίας[7]. Η Πολωνία υπέβαλε το επικαιροποιημένο πρόγραμμα σύγκλισης στις 19 Ιανουαρίου 2006, 7 εβδομάδες μετά την προθεσμία της 1ης Δεκεμβρίου που ορίζει ο κώδικας δεοντολογίας. Η καθυστέρηση οφειλόταν στον σχηματισμό νέας κυβέρνησης τον Νοέμβριο του 2005 μετά από κοινοβουλευτικές εκλογές και στην αντικατάσταση του υπουργού οικονομικών στις αρχές Ιανουαρίου του 2006.21.  Το μακροοικονομικό σενάριο του προγράμματος προβλέπει άνοδο της ετήσιας αύξησης του πραγματικού ΑΕΠ από 3,3% το 2005 σε 4,3% το 2006 και σε 5,0% το 2008. Οι παραδοχές για την ανάπτυξη στις οποίες στηρίζεται το πρόγραμμα μπορούν συνεπώς να θεωρηθούν αξιόπιστες, με ροπή προς την αισιοδοξία κατά το τελευταίο έτος της περιόδου. Οι προβλέψεις του προγράμματος όσον αφορά τον πληθωρισμό θεωρούνται, επίσης, ρεαλιστικές εκτός από το 2006, για το οποίο θεωρούνται ότι είναι χαμηλές.22.  Απώτερος στόχος της τρέχουσας επικαιροποίησης του προγράμματος σύγκλισης είναι η προοδευτική μείωση του ελλείμματος γενικής κυβέρνησης ούτως ώστε να καλυφθούν τα κριτήρια σύγκλισης μέχρι τις επόμενες κοινοβουλευτικές εκλογές, δηλαδή έως τα τέλη του 2009. Ο στόχος για το 2009 δεν έχει ποσοτικοποιηθεί. Ο στόχος για το έλλειμμα του 2007 παραμένει αμετάβλητος σε 2,2% του ΑΕΠ ενώ τα συστήματα συντάξεων που χρηματοδοτούνται από τον δεύτερο πυλώνα εξακολουθούν να περιλαμβάνονται στον τομέα της γενικής κυβέρνησης. Εάν τα συνταξιοδοτικά συστήματα εξαιρεθούν από τον κρατικό τομέα, ο στόχος για το έλλειμμα αυξάνεται σε σχέση με το προηγούμενο επικαιροποιημένο πρόγραμμα, από 3,9% του ΑΕΠ σε 4,1% του ΑΕΠ λόγω του ότι αυξάνεται το εκτιμώμενο κόστος της μεταρρύθμισης του συστήματος συντάξεων σε 1,9% του ΑΕΠ. Το πρωτογενές αποτέλεσμα (με τα συστήματα συντάξεων που χρηματοδοτούνται από τον δεύτερο πυλώνα να συμπεριλαμβάνονται στον τομέα γενικής κυβέρνησης) αναμένεται να βελτιωθεί από -0,3% του ΑΕΠ το 2005 σε 0,6% το 2008. Η βραδεία αυτή προσαρμογή οφείλεται κυρίως στην ευνοϊκή εξέλιξη των εσόδων το 2006 και σε ορισμένες περικοπές δαπανών το 2007 και το 2008. Σε σύγκριση με την προηγούμενη, η τρέχουσα επικαιροποίηση θέτει έναν πιο φιλόδοξο στόχο ως προς το έλλειμμα του 2006, χάρη στα μεταφερόμενα θετικά αποτελέσματα της εξέλιξης των εσόδων το 2005, με τη διαφορά ότι η μετέπειτα προσπάθεια προσαρμογής είναι χαμηλότερη και οι μεταρρυθμίσεις στις δαπάνες μετατίθενται για το 2007 και το 2008.23.  Κατά την περίοδο του προγράμματος, το διαρθρωτικό αποτέλεσμα (δηλαδή το κυκλικά προσαρμοσμένο αποτέλεσμα χωρίς τα έκτακτα και τα λοιπά προσωρινά μέτρα) όπως υπολογίζεται από τις υπηρεσίες της Επιτροπής βάσει των στοιχείων που παρέχει το πρόγραμμα με την από κοινού συμφωνηθείσα μεθοδολογία, προγραμματίζεται να βελτιωθεί ετησίως κατά 0,25% του ΑΕΠ, κατά μέσο όρο. Το πρόγραμμα θέτει ως μεσοπρόθεσμο στόχο (ΜΠΣ) για τη δημοσιονομική κατάσταση τη διαμόρφωση του διαρθρωτικού ελλείμματος σε -1,0% του ΑΕΠ, αλλά δεν αποβλέπει σε επίτευξη του στόχου αυτού εντός της περιόδου αναφοράς του προγράμματος. Δεδομένου ότι ο ΜΠΣ του προγράμματος είναι απαιτητικότερος από το ελάχιστο όριο (που εκτιμάται ως έλλειμμα -1½% του ΑΕΠ περίπου), η επίτευξή του θα εκπληρώσει και τον στόχο της δημιουργίας περιθωρίου ασφαλείας ούτως ώστε να αποσοβηθεί η εμφάνιση υπερβολικού ελλείμματος. Ο ΜΠΣ του προγράμματος αντικατοπτρίζει τον δείκτη χρέους και την μέση αύξηση της δυνητικής παραγωγής μακροπρόθεσμα.24.  Το δημοσιονομικό αποτέλεσμα μπορεί να είναι χειρότερο από ό,τι προβλέπεται στο πρόγραμμα. Μολονότι το ιστορικό υπερεπίτευξης των δημοσιονομικών στόχων των προηγούμενων προγραμμάτων δημιουργεί την εντύπωση ότι οι δημοσιονομικές προβλέψεις είναι συντηρητικές, υπάρχουν διάφοροι συντελεστές που επηρεάζουν αρνητικά την προγραμματιζόμενη προσαρμογή. Οι παραδοχές για τις φορολογικές ελαστικότητες είναι μάλλον αισιόδοξες ιδίως όσον αφορά το 2006. Ακόμη, οι αναπτυξιακές παραδοχές για το τελευταίο έτος της περιόδου αναφοράς του προγράμματος (2008) θεωρούνται αισιόδοξες. Υπό το τρέχον πολιτικό κλίμα, οι μεταλλωρύχοι έχουν αποκτήσει ιδιαίτερα συνταξιοδοτικά δικαιώματα γεγονός που ωθεί άλλες κοινωνικές ομάδες να απαιτούν επίσης ειδική μεταχείριση υπονομεύοντας με τον τρόπο αυτόν την μεταρρύθμιση του συστήματος συντάξεων που τέθηκε σε εφαρμογή το 1999. Οι δημοσιονομικές προβλέψεις περιβάλλονται από μεγαλύτερους πολιτικής φύσεως κινδύνους λόγω της κατάστασης που προέκυψε μετά τις εκλογές που έγιναν το φθινόπωρο του 2005. To τετραετές ονομαστικό ανώτατο όριο των 30 δισ. PLN για τον κρατικό προϋπολογισμό που εισάγεται στο πρόγραμμα σύγκλισης, δεν θεωρείται επαρκές για την εξάλειψη της αιτίας στην οποία οφείλονται τα μεγάλα ελλείμματα της Πολωνίας, δηλαδή της υπερβολικά ταχείας αύξησης των δημόσιων δαπανών. Ως εκ τούτου θα ήταν καλό να θεσπισθεί ένας εναλλακτικός ή πρόσθετος δημοσιονομικός κανόνας με σκοπό τον έλεγχο της αύξησης των κρατικών δαπανών.25.  Το πρόγραμμα δεν ακολουθεί την πορεία μείωσης του ελλείμματος που χάραξε το Συμβούλιο στη σύσταση που εξέδωσε δυνάμει του άρθρου 104 παράγραφος 7. Ακόμη και εκ πρώτης όψεως, ο δημοσιονομικός προσανατολισμός του επικαιροποιημένου προγράμματος θεωρείται ασυμβίβαστος με τη διόρθωση του υπερβολικού ελλείμματος εντός της προθεσμίας που έθεσε το Συμβούλιο. Το συμπέρασμα αυτό ενισχύεται εάν ληφθούν υπόψη οι κίνδυνοι στο σύνολό τους. Οι στόχοι ως προς το έλλειμμα το 2005 και το 2006 είναι μικρότεροι σε σχέση με το προηγούμενο επικαιροποιημένο πρόγραμμα και ανταποκρίνονται στους στόχους για το ονομαστικό έλλειμμα που προσδιορίζονται στη σύσταση του Συμβουλίου της 5ης Ιουλίου 2004 χάρη στην καλύτερη από το αναμενόμενο εκτέλεση του προϋπολογισμού για το 2005 με αποτελέσματα μεταφερόμενα στο 2006. Η σύγκριση μεταξύ στόχων, όμως, περιπλέκεται από μεταβολές στη μεθοδολογία των εθνικών λογαριασμών και αναθεωρήσεις των πληροφοριακών στοιχείων.Η Για το κρίσιμο έτος 2007, το πρόγραμμα προβλέπει μείωση του ελλείμματος σε 2,2% του ΑΕΠ. Ωστόσο, εάν τα συστήματα συντάξεων του δεύτερου πυλώνα εξαιρεθούν από τον τομέα γενικής κυβέρνησης, όπως ορίζει η απόφαση της Eurostat της 2ας Μαρτίου 2004, το προγραμματιζόμενο για το 2007 έλλειμμα ανέρχεται 4,1% του ΑΕΠ. Προκειμένου να διορθωθεί το υπερβολικό έλλειμμα εμπρόθεσμα θα απαιτηθούν σημαντικές επιπρόσθετες προσπάθειες προσαρμογής.26.  Μεταξύ του 2005 και του 2008, το δημόσιο χρέος αναμένεται να αυξηθεί κατά 3¼ εκατοστιαίες μονάδες του ΑΕΠ και να ανέλθει στο 45½% του ΑΕΠ το 2008, ποσοστό σαφώς χαμηλότερο από τη σχετική τιμή αναφοράς (60% του ΑΕΠ). Αναμένονται σημαντικές και αυξητικές για το χρέος προσαρμογές αποθεμάτων-ροών που θα αντισταθμίσουν την επίδραση των πρωτογενών πλεονασμάτων και μιας ευνοϊκής αντίδρασης τύπου «χιονοστιβάδας» (η αρνητική συμβολή του τεκμαρτού επιτοκίου υπεραντισταθμίζεται από την σταθερά έντονη αύξηση του ονομαστικού ΑΕΠ).27.  Τα σχεδιαζόμενα μέτρα στον τομέα των δημόσιων οικονομικών συμβαδίζουν εν πολλοίς με τους γενικούς προσανατολισμούς οικονομικής πολιτικής, που περιλαμβάνονται στους ολοκληρωμένους προσανατολισμούς για την περίοδο 2005-2008. Ωστόσο, η προγραμματιζόμενη προσαρμογή δεν αρκεί για την άμεση διόρθωση του υπερβολικού ελλείμματος.28.  Στο εθνικό πρόγραμμα μεταρρυθμίσεων της Πολωνίας, που υποβλήθηκε στις 5 Ιανουαρίου 2006 στο πλαίσιο της ανανεωμένης στρατηγικής της Λισσαβόνας για την ανάπτυξη και την απασχόληση, προσδιορίζονται οι ακόλουθες προκλήσεις που έχουν σοβαρές συνέπειες για τα δημόσια οικονομικά: δημοσιονομική εξυγίανση λόγω υψηλών ελλειμμάτων, αναβάθμιση της ανεπαρκούς υποδομής μεταφορών και μείωση των εισφορών που βαρύνουν την εργασία προκειμένου να μειωθεί το υψηλό ποσοστό ανεργίας στην Πολωνία. Ωστόσο, οι δημοσιονομικές επιπτώσεις των μέτρων που προσδιορίζονται στο εθνικό πρόγραμμα μεταρρυθμίσεων δεν αποτυπώνονται στις δημοσιονομικές προβλέψεις του προγράμματος σύγκλισης. Μεταξύ των δημοσιονομικών μέτρων του εθνικού προγράμματος μεταρρυθμίσεων, το πρόγραμμα σύγκλισης μνημονεύει το ανώτατο όριο για το έλλειμμα και τον πολυετή δημοσιονομικό προγραμματισμό.29.  Από άποψη διατηρησιμότητας των δημόσιων οικονομικών, φαίνεται ότι ο κίνδυνος για την Πολωνία είναι μικρός όσον αφορά το προβλεπόμενο δημοσιονομικό κόστος της γήρανσης του πληθυσμού. Το επίπεδο χρέους βρίσκεται επί του παρόντος κάτω από το 60%, που αποτελεί την τιμή αναφοράς και προβλέπεται ότι θα παραμείνει εκεί εφόσον γίνουν πραγματικότητα οι οικονομίες που συνεπάγεται η πλήρης εφαρμογή της μεταρρύθμισης του 1999 για τις συντάξεις. Ωστόσο, τα πρόσφατα μέτρα της κυβέρνησης για τον αποκλεισμό ορισμένων κατηγοριών εργαζομένων από το μεταρρυθμισμένο σύστημα συντάξεων μπορεί να εξασθενήσουν τα μακροπρόθεσμα αποτελέσματα της μεταρρύθμισης, ιδίως εάν χορηγηθούν περαιτέρω εξαιρέσεις από τα συστήματα συντάξεων. Η υλοποίηση ενδεχόμενων υποχρεώσεων, καθώς και το τρέχον μεγάλο διαρθρωτικό έλλειμμα μπορεί να αυξήσουν τον δείκτη χρέους προς το ΑΕΠ ταχύτερα από ό,τι προβλέπεται μεσοπρόθεσμα. Η απαρέγκλιτη υλοποίηση της σχεδιαζόμενης εξυγίανσης των δημόσιων οικονομικών μεσοπρόθεσμα είναι αναγκαία προκειμένου να περιορισθούν οι κίνδυνοι που απειλούν τη μακροπρόθεσμη διατηρησιμότητα[8].Με βάση την ανωτέρω αξιολόγηση, το Συμβούλιο σημειώνει ότι το πρόγραμμα σύγκλισης δεν προβλέπει την διόρθωση του υπερβολικού ελλείμματος το 2007 όπως απαιτεί η σύσταση του Συμβουλίου της 5ης Ιουλίου 2004 και ότι η Επιτροπή προτίθεται να συστήσει τη λήψη περαιτέρω μέτρων στο πλαίσιο της διαδικασίας υπερβολικού ελλείμματος σύμφωνα με τις επιταγές του συμφώνου σταθερότητας και ανάπτυξης. Εν τω μεταξύ, η Πολωνία οφείλει:-  να ενισχύσει την προσαρμογή ιδίως το 2006, με τη διάθεση τυχόν πλεονασματικών εσόδων ή κονδυλίων προερχόμενων από μη εκτελεσθείσες δαπάνες, για τη μείωση του ελλείμματος,-  να βελτιώσει την μακροπρόθεσμη διατηρησιμότητα του μεταρρυθμισμένου συστήματος συντάξεων,-  να ενισχύσει το θεσμικό πλαίσιο των δημόσιων οικονομικών με την εισαγωγή ενός κανόνα ως προς τις μεσοπρόθεσμες δαπάνες.Σύγκριση βασικών μακροοικονομικών και δημοσιονομικών προβλέψεων 12004 | 2005 | 2006 | 2007 | 2008 |Πραγματικό ΑΕΠ (μεταβολή %) | ΠΣ Ιαν. 2006 | 5,3 | 3,3 | 4,3 | 4,6 | 5,0 |ΠΣ Νοέμβ. 2005 | 5,3 | 3,4 | 4,3 | 4,5 | μ.δ.σ. |ΠΣ Δεκ. 2004 | 5,7 | 5,0 | 4,8 | 5,6 | μ.δ.σ. |Πληθωρισμός ΕνΔΤΚ (%) | ΠΣ Ιαν. 2006 | 3,6 | 2,2 | 1,5 | 2,2 | 2,5 |ΠΣ Νοέμβ. 2005 | 3,6 | 2,2 | 2,3 | 2,5 | μ.δ.σ. |ΠΣ Δεκ. 2004 | 3,5 | 3 | 2,7 | 2,5 | μ.δ.σ. |Κενό παραγωγής (% του δυνητικού ΑΕΠ) | ΠΣ Ιαν. 20062 | 0,4 | 0,1 | 0,3 | 0,3 | 0,6 |ΠΣ Νοέμβ. 20055 | 0,4 | 0,2 | 0,4 | 0,6 | μ.δ.σ. |ΠΣ Δεκ. 20042 | μ.δ.σ. | μ.δ.σ. | μ.δ.σ. | μ.δ.σ. | μ.δ.σ. |Αποτέλεσμα γενικής κυβέρνησης (ως % του ΑΕΠ) | ΠΣ Ιαν. 2006 | -3,8 | -2,9 | -2,6 | -2,2 | -1,9 |ΠΣ Νοέμβ. 2005 | -3,9 | -3,6 | -3,6 | -3,4 | μ.δ.σ. |ΠΣ Δεκ. 2004 | -5,4 | -3,9 | -3,2 | -2,2 | μ.δ.σ. |Πρωτογενές αποτέλεσμα (ως % του ΑΕΠ) | ΠΣ Ιαν. 2006 | -1,2 | -0,3 | -0,2 | 0,3 | 0,6 |ΠΣ Νοέμβ. 2005 | -1,2 | -1,0 | -1,1 | -1,0 | μ.δ.σ. |ΠΣ Δεκ. 2004 | -2,6 | -1,3 | -0,5 | 0,4 | μ.δ.σ. |Κυκλικά προσαρμοσμένο και διαρθρωτικό αποτέλεσμα3 (ως % του ΑΕΠ) | ΠΣ Ιαν. 2006 | -4,1 | -2,9 | -2,7 | -2,3 | -2,1 |ΠΣ Νοέμβ. 20054 | -4,1 | -3,7 | -3,7 | -3,6 | μ.δ.σ. |ΠΣ Δεκ. 2004 | μ.δ.σ. | μ.δ.σ. | μ.δ.σ. | μ.δ.σ. | μ.δ.σ. |Ακαθάριστο δημόσιο χρέος (ως % του ΑΕΠ) | ΠΣ Ιαν. 2006 | 41,9 | 42,5 | 45,0 | 45,3 | 45,4 |ΠΣ Νοέμβ. 2005 | 43,6 | 46,3 | 47,0 | 47,3 | μ.δ.σ. |ΠΣ Δεκ. 2004 | 45,9 | 47,6 | 48,0 | 47,3 | μ.δ.σ. |Σημειώσεις: 1 Οι δημοσιονομικές προβλέψεις δεν συμπεριλαμβάνουν τον αντίκτυπο της απόφασης της Eurostat, της 2ας Μαρτίου 2004, σχετικά με την ταξινόμηση των χρηματοδοτούμενων συνταξιοδοτικών συστημάτων, η οποία πρέπει να τεθεί σε εφαρμογή μέχρι τον χρόνο υποβολής της κοινοποίησης της ανοίξεως του 2007. Λαμβάνοντας υπόψη τον αντίκτυπο αυτόν το αποτέλεσμα γενικής κυβέρνησης σύμφωνα με το επικαιροποιημένο πρόγραμμα σύγκλισης θα είναι -5,6% του ΑΕΠ το 2004, -4,7% το 2005, -4,6% το 2006, -4,1% το 2007 και -3,7% το 2008, ενώ το ακαθάριστο κρατικό χρέος θα ανέλθει σε 45,9% του ΑΕΠ το 2004, 47,9% το 2005, 51,2% το 2006, 52,1% το 2007 και 52,6% το 2008. 2 Υπολογισμοί των υπηρεσιών της Επιτροπής με βάση τις πληροφορίες που παρέχονται στο πρόγραμμα. 3 Το κυκλικά προσαρμοσμένο αποτέλεσμα είναι το ίδιο με το διαρθρωτικό αποτέλεσμα λόγω του ότι τα έκτακτα και τα λοιπά προσωρινά μέτρα που προέρχονται από το πρόγραμμα είναι αμελητέα (0,04% του ΑΕΠ το 2005, που μειώνει το έλλειμμα). 4 Στις προβλέψεις των υπηρεσιών της Επιτροπής δεν περιλαμβάνονται έκτακτα και λοιπά προσωρινά μέτρα 5 Βάσει εκτιμώμενης δυνητικής αύξησης 3,3%, 3,6%, 4,2% και 4,5% αντιστοίχως για την περίοδο 2004-2007. Πηγή: Πρόγραμμα σύγκλισης (ΠΣ), Φθινοπωρινές οικονομικές προβλέψεις των υπηρεσιών της Επιτροπής του 2005 (COM), υπολογισμοί των υπηρεσιών της Επιτροπής. | [1] ΕΕ L 209, 2.8.1997, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 1055/2005 (ΕΕ L 174 της 7.7.2005, σ. 1). Όλα τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο:http://europa.eu.int/comm/economy_finance/about/activities/sgp/main_en.htm[2] «Λεπτομερείς ρυθμίσεις για την εφαρμογή του Συμφώνου Σταθερότητας και Ανάπτυξης και κατευθυντήριες γραμμές για τη μορφή και το περιεχόμενο των προγραμμάτων σταθερότητας και σύγκλισης», που ενεκρίθη από το Συμβούλιο ECOFIN στις 11 Οκτωβρίου 2005.[3] Το πρόγραμμα παρέχει όλα τα υποχρεωτικά και τα περισσότερα από τα προαιρετικά στοιχεία που προβλέπονται από τον νέο κώδικα δεοντολογίας Δεν περιλαμβάνονται τα στοιχεία για την απασχόληση σε δεδουλευμένες ώρες και την παραγωγικότητα της εργασίας ως ΑΕΠ ανά δεδουλευμένες ώρες. Δεν περιλαμβάνονται, επίσης, στοιχεία σχετικά με τις δαπάνες γενικής κυβέρνησης ανά λειτουργία για το 2008. Λείπουν, επίσης, οι διαφορές μεταξύ ρευστών διαθεσίμων και απαιτήσεων καθώς και καθαρή σώρευση χρηματοοικονομικών στοιχείων. Λείπουν στοιχεία για το σύνολο των εσόδων και των δαπανών στον πίνακα 7 (μακροπρόθεσμη διατηρησιμότητα).[4] Ορισμός της ΔΥΕ· όλα τα ταμεία συντάξεων εντάσσονται στον τομέα γενικής κυβέρνησης· αναθεωρημένα στοιχεία.[5] ΕΕ L 209, 2.8.1997, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 1055/2005 (ΕΕ L 174 της 7.7.2005, σ. 1). Τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο:http://europa.eu.int/comm/economy_finance/about/activities/sgp/main_en.htm[6] Ορισμός της ΔΥΕ· όλα τα ταμεία συντάξεων εντάσσονται στον τομέα γενικής κυβέρνησης· αναθεωρημένα στοιχεία.[7] Το πρόγραμμα παρέχει όλα τα υποχρεωτικά και τα περισσότερα από τα προαιρετικά στοιχεία που προβλέπονται από τον νέο κώδικα δεοντολογίας Δεν περιλαμβάνονται τα στοιχεία για την απασχόληση σε δεδουλευμένες ώρες και την παραγωγικότητα της εργασίας ως ΑΕΠ ανά δεδουλευμένες ώρες Δεν περιλαμβάνονται, επίσης, στοιχεία σχετικά με τις δαπάνες γενικής κυβέρνησης ανά λειτουργία για το 2008. Λείπουν, επίσης, οι διαφορές μεταξύ ρευστών διαθεσίμων και απαιτήσεων καθώς και η καθαρή σώρευση χρηματοοικονομικών στοιχείων. Λείπουν στοιχεία για το σύνολο των εσόδων και των δαπανών στον πίνακα 7 (μακροπρόθεσμη διατηρησιμότητα).[8] Λεπτομέρειες για τη μακροπρόθεσμη διατηρησιμότητα παρέχονται στην τεχνική αξιολόγηση του προγράμματος από τις υπηρεσίες της Επιτροπής(http://europa.eu.int/comm/economy_finance/about/activities/sgp/main_en.htm)


Avis juridique important

|

52004SC0832

Σύσταση για σύσταση του Συμβουλίου ΠΡΟΣ ΤΗ ΔΗΜΟΚΡΑΤΡΙΑ ΤΗΣ ΤΣΕΧΙΑΣ με σκοπό τον τερματισμό της κατάστασης υπερβολικού δημοσιονομικού ελλείμματος  /* SEC/2004/0832 τελικό */

Σύσταση για ΣΥΣΤΑΣΗ ΤΟΥ ΣΥΜΒΟΥΛΙΟΥ ΠΡΟΣ ΤΗ ΔΗΜΟΚΡΑΤΡΙΑ ΤΗΣ ΤΣΕΧΙΑΣ με σκοπό τον τερματισμό της κατάστασης υπερβολικού δημοσιονομικού ελλείμματος(υποβάλλεται από την Επιτροπή)ΑΙΤΙΟΛΟΓΙΚΗ ΕΚΘΕΣΗΣτις 7 Απριλίου 2004, η Επιτροπή δημοσίευσε τις εαρινές προβλέψεις του 2004 [1]. Σύμφωνα με τις προβλέψεις αυτές, στις οποίες λαμβάνονται υπόψη τα στοιχεία που υποβλήθηκαν από τη Δημοκρατία της Τσεχίας τον Μάρτιο του 2004, το έλλειμμα της γενικής κυβέρνησης στη Δημοκρατία της Τσεχίας αυξήθηκε από το 6,4% του ΑΕΠ το 2002 στο 12,9% του ΑΕΠ το 2003 (5,9% του ΑΕΠ, εάν αφαιρεθεί μια μείζων αυτοτελής πράξη σχετικά με τον καταλογισμό των κρατικών εγγυήσεων), ποσοστό που υπερβαίνει την τιμή αναφοράς του 3% του ΑΕΠ που ορίζει η Συνθήκη.[1]  Οι εαρινές προβλέψεις της Επιτροπής του 2004 είναι διαθέσιμες στον ακόλουθο δικτυακό τόπο:http://europa.eu.int/comm/economy_finance/ publications/european_economy/2004/ee204en.pdf.Με βάση τις πρώτες αυτές ενδείξεις, στις 12 Μαΐου 2004 η Επιτροπή κίνησε τη διαδικασία υπερβολικού ελλείμματος για τη Δημοκρατία της Τσεχίας, με τη σύνταξη της έκθεσης που προβλέπεται στο άρθρο 104 παράγραφος 3 της Συνθήκης [2]. Στις 13 Μαΐου 2004, η Επιτροπή έλαβε το πρόγραμμα σύγκλισης της Δημοκρατίας της Τσεχίας, στο οποίο επιβεβαιώνεται ότι το 2003 το έλλειμμα έφθασε στο 12,9% του ΑΕΠ.[2]  Το πλήρες κείμενο της έκθεσης αυτής είναι διαθέσιμο στον ακόλουθο δικτυακό τύπο:http://europa.eu.int/comm/economy_finance/ about/activities/sgp/procedures_en.htm.Η εφαρμογή της διαδικασίας υπερβολικού ελλείμματος διέπεται από το άρθρο 104 της Συνθήκης και τον κανονισμό (ΕΚ) αριθ. 1467/97 του Συμβουλίου, «για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος», που αποτελεί μέρος του Συμφώνου Σταθερότητας και Ανάπτυξης [3]. Οι χώρες που προσχώρησαν στην ΕΕ την 1η Μαΐου 2004 είναι κράτη μέλη με παρέκκλιση, τα οποία οφείλουν να αποφεύγουν τα υπερβολικά ελλείμματα, χωρίς ωστόσο να προβλέπεται για αυτά η επιβολή κυρώσεων σύμφωνα με το άρθρο 104 παράγραφοι 9 και 11.[3]  ΕΕ L 209, της 2.8.1997.Σύμφωνα με την έκθεση της Επιτροπής που καταρτίσθηκε βάσει του άρθρου 104 παράγραφος 3 της Συνθήκης, το γεγονός ότι το έλλειμμα της Δημοκρατίας της Τσεχίας το 2003 υπερέβη την τιμή αναφοράς του 3% του ΑΕΠ που ορίζει η Συνθήκη δεν ήταν αποτέλεσμα έκτακτων περιστάσεων μη ελεγχόμενων από τις αρχές της Τσεχίας, ούτε ήταν επακόλουθο κάποιας σοβαρής οικονομικής ύφεσης κατά την έννοια του Συμφώνου Σταθερότητας και Ανάπτυξης, δεδομένου ότι ο ρυθμός αύξησης του πραγματικού ΑΕΠ έφθασε στο 2,9% το 2003. Όσον αφορά τις εξελίξεις για το 2004, η έκθεση καταλήγει στο συμπέρασμα ότι το έλλειμμα της γενικής κυβέρνησης είναι πιθανό να μειωθεί, αλλά θα διατηρηθεί σε επίπεδο υψηλότερο από το 3% του ΑΕΠ. Ειδικότερα, σύμφωνα με τις εαρινές προβλέψεις της Επιτροπής του 2004, το έλλειμμα της γενικής κυβέρνησης προβλέπεται να διαμορφωθεί στο 5,9% του ΑΕΠ το 2004, θα είναι δηλαδή υψηλότερο από το 5,3% του ΑΕΠ που είχαν προβλέψει οι αρχές της Τσεχίας στο πρόγραμμα σύγκλισης.Με βάση τις εαρινές προβλέψεις της Επιτροπής του 2004, η έκθεση της Επιτροπής καταλήγει επίσης στο συμπέρασμα ότι ο αριθμητικός λόγος του χρέους προς το ΑΕΠ, ο οποίος έφθασε στο 37,6% του ΑΕΠ το 2003, θα παραμείνει και το 2004 κάτω της τιμής αναφοράς του 60% του ΑΕΠ που ορίζει η Συνθήκη. Πιο συγκεκριμένα, οι εαρινές προβλέψεις αναφέρουν ότι ο δείκτης του χρέους θα φθάσει στο 40,6% του ΑΕΠ το 2004, δηλαδή θα υπερβεί το 38,4% επί του ΑΕΠ που προβλέπουν οι αρχές της Τσεχίας στο πρόγραμμα σύγκλισης.Το άρθρο 104 παράγραφος 4 της Συνθήκης αναφέρει ότι «η επιτροπή του άρθρου 114 (δηλαδή η Οικονομική και Δημοσιονομική Επιτροπή - ΟΔΕ) διατυπώνει γνώμη για την έκθεση της Επιτροπής». Η επιτροπή αυτή εξέδωσε την έκθεσή της στις 24 Μαΐου 2004, στην οποία συμφωνεί με την εκτίμηση που διατύπωσε η Επιτροπή στην έκθεσή της. Ειδικότερα, η ΟΔΕ καταλήγει στο συμπέρασμα ότι η δημοσιονομική κατάσταση στη Δημοκρατία της Τσεχίας δηλώνει την ύπαρξη υπερβολικού ελλείμματος βάσει του πρώτου από τα δύο κριτήρια που προβλέπονται στο άρθρο 104 παράγραφος 2 για τον εντοπισμό των ελλειμμάτων αυτών. Η εξέταση και άλλων σχετικών παραγόντων, και ιδίως της μεσοπρόθεσμης δημοσιονομικής θέσης και του δείκτη των δημοσίων επενδύσεων, δεν μετέβαλαν την εκτίμηση που στηριζόταν στα ίδια τα κριτήρια. Επίσης, σύμφωνα με την εκτίμηση της ΟΔΕ, το 2004 το έλλειμμα της γενικής κυβέρνησης θεωρείται πιθανό ότι θα συνεχίσει να υπερβαίνει την τιμή αναφοράς της Συνθήκης, ενώ το ακαθάριστο χρέος της γενικής κυβέρνησης αναμένεται να παραμείνει χαμηλότερο από την τιμή αναφοράς του 60% του ΑΕΠ, αλλά και να αυξηθεί περαιτέρω μέχρι το 40,6% του ΑΕΠ κατά το 2004.Η Επιτροπή, αφού εξέτασε τους συναφείς παράγοντες που έλαβε υπόψη στην έκθεσή της, και συνεκτιμώντας τη γνώμη της ΟΔΕ, διατυπώνει τη γνώμη ότι υφίσταται υπερβολικό έλλειμμα στη Δημοκρατία της Τσεχίας. Η γνώμη αυτή, που εκδόθηκε από την Επιτροπή στις 24 Ιουνίου 2004, διαβιβάζεται με το παρόν έγγραφο στο Συμβούλιο, βάσει του άρθρου 104 παράγραφος 5 της Συνθήκης. Η Επιτροπή συνιστά στο Συμβούλιο να λάβει σχετική απόφαση, σύμφωνα με το άρθρο 104 παράγραφος 6. Επιπλέον, η Επιτροπή υποβάλλει στο Συμβούλιο σύσταση για σύσταση του Συμβουλίου με αποδέκτη τη Δημοκρατία της Τσεχίας, προκειμένου να τερματισθεί η κατάσταση υπερβολικού ελλείμματος, σύμφωνα με το άρθρο 104 παράγραφος 7 της Συνθήκης. Η παρακολούθηση της εφαρμογής των μέτρων που θα λάβει η Δημοκρατία της Τσεχίας είναι δυνατόν να απαιτήσει την έκδοση από το Συμβούλιο περαιτέρω συστάσεων σύμφωνα με το άρθρο 104 παρ. 7, δεδομένου ότι για τα κράτη μέλη που τυγχάνουν παρέκκλισης δεν ισχύει το άρθρο 104 παρ. 9.Σύσταση για ΣΥΣΤΑΣΗ ΤΟΥ ΣΥΜΒΟΥΛΙΟΥ ΠΡΟΣ ΤΗ ΔΗΜΟΚΡΑΤΡΙΑ ΤΗΣ ΤΣΕΧΙΑΣ με σκοπό τον τερματισμό της κατάστασης υπερβολικού δημοσιονομικού ελλείμματοςΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παρ. 7,τη σύσταση της Επιτροπής,Εκτιμώντας τα εξής:(1) Σύμφωνα με το άρθρο 104 της Συνθήκης, τα κράτη μέλη αποφεύγουν τα υπερβολικά δημοσιονομικά ελλείμματα.(2) Το Σύμφωνο Σταθερότητας και Ανάπτυξης βασίζεται στον στόχο της επίτευξης εύρωστων δημόσιων οικονομικών, ως μέσο ενίσχυσης των προϋποθέσεων για σταθερότητα στις τιμές και ισχυρή βιώσιμη ανάπτυξη, οι οποίες ευνοούν τη δημιουργία απασχόλησης.(3) Στις [5 Ιουλίου], το Συμβούλιο απεφάνθη, σύμφωνα με το άρθρο 104 παρ. 6, ότι στη Δημοκρατία της Τσεχίας σημειώνεται υπερβολικό δημοσιονομικό έλλειμμα.(4) Αφού απεφάνθη ως προς την ύπαρξη υπερβολικού δημοσιονομικού ελλείμματος στη Δημοκρατία της Τσεχίας, το Συμβούλιο, σύμφωνα με το άρθρο 104 παρ. 7 και το άρθρο 3 του κανονισμού (ΕΚ) αριθ 1467/97 του Συμβουλίου, οφείλει να προβεί ταυτόχρονα σε συστάσεις προς το εμπλεκόμενο κράτος μέλος, με σκοπό τον τερματισμό της κατάστασης αυτής εντός συγκεκριμένου χρονικού διαστήματος.(5) Σύμφωνα με το άρθρο 3 παρ. 4 του κανονισμού (ΕΚ) αριθ 1467/97 του Συμβουλίου, η παρούσα σύσταση θα πρέπει να προσδιορίζει ότι πρέπει να αναληφθεί αποτελεσματική δράση από το εμπλεκόμενο κράτος μέλος εντός τεσσάρων μηνών το αργότερο, και ότι η διόρθωση του υπερβολικού ελλείμματος θα πρέπει να έχει ολοκληρωθεί εντός ενός έτους από τον εντοπισμό του, εκτός εάν συντρέχουν ιδιάζουσες συνθήκες. Τέτοιες ιδιάζουσες συνθήκες υφίστανται στην περίπτωση της Δημοκρατίας της Τσεχίας, και συγκεκριμένα το ότι το έλλειμμα της γενικής κυβέρνησης κατά την προσχώρηση στην ΕΕ ήταν σημαντικά υψηλότερο της τιμής αναφοράς και ότι συνεχίζεται η διαρθρωτική μεταβολή της οικονομίας.(6) Η σύνοδος ιδιαζουσών περιστάσεων επιτρέπει στο Συμβούλιο να θέσει τη διόρθωση του υπερβολικού ελλείμματος εντός μεσοπρόθεσμου πλαισίου. Ενδείκνυται να ληφθεί υπόψη το πρόγραμμα σύγκλισης που υπεβλήθη από τη Δημοκρατία της Τσεχία τον Μάιο του 2004, καθώς και οι μεταγενέστερες αναπροσαρμογές του και οι σχετικές γνώμες του Συμβουλίου, δεδομένου ότι προσφέρουν την κατεύθυνση των αναπροσαρμογών για τη διόρθωση του υπερβολικού ελλείμματος. Το πρόγραμμα σύγκλισης του Μαΐου του 2004 προβλέπει τη μείωση του ελλείμματος της γενικής κυβέρνησης στο 3,3% κατά το 2007, αναφέρει δε ακόμη ότι η προτεινόμενη πορεία μείωσης του ελλείμματος δηλώνει ότι η εξάλειψη του υπερβολικού ελλείμματος θα έχει ολοκληρωθεί μέχρι το 2008, με τους ακόλουθους ενδιάμεσους ετήσιους στόχους: έλλειμμα 5,3% του ΑΕΠ το 2004, 4,7% του ΑΕΠ το 2005 και 3,8% του ΑΕΠ το 2006. Η πορεία αναπροσαρμογής βασίζεται σε ένα μακροοικονομικό σενάριο το οποίο, σύμφωνα με τη γνώμη που εξέδωσε το Συμβούλιο στις [5 Ιουλίου] 2004, σχετικά με το πρόγραμμα σύγκλισης, είναι συνετό.(7) Κατά την άποψη του Συμβουλίου, τα μέτρα δημοσιονομικής εξυγίανσης πρέπει να εξασφαλίζουν βελτίωση διαρκείας στο ισοζύγιο της γενικής κυβέρνησης, και παράλληλα να αποβλέπουν στη βελτίωση της ποιότητας των δημόσιων οικονομικών της χώρας και στην ενίσχυση του αναπτυξιακού δυναμικού της οικονομίας της,ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:- Οι Τσεχικές Αρχές πρέπει να θέσουν τέρμα στην παρούσα κατάσταση υπερβολικού δημοσιονομικού ελλείμματος το ταχύτερο δυνατόν.- Οι Τσεχικές Αρχές πρέπει να αναλάβουν δράση εντός μεσοπρόθεσμου χρονικού πλαισίου, με σκοπό τη μείωση του ελλείμματος κάτω του 3% του ΑΕΠ μέχρι το 2008, και κατά τρόπο αξιόπιστο και βιώσιμο, σύμφωνα με τα προβλεπόμενα στην πορεία μείωσης του ελλείμματος που προσδιορίζεται στη γνώμη που εξέδωσε το Συμβούλιο στις [5 Ιουλίου 2004], σχετικά με το πρόγραμμα σύγκλισης που υπεβλήθη τον Μάιο του 2004.- Οι Τσεχικές Αρχές πρέπει να εφαρμόσουν με αυστηρότητα τα μέτρα που προβλέπονται στο πρόγραμμα σύγκλισης του Μαΐου του 2004, και ιδίως τις περικοπές των αμοιβών της γενικής κυβέρνησης και τη μείωση των δαπανών των επιμέρους υπουργείων.- Οι Τσεχικές Αρχές πρέπει να αναλάβουν αποτελεσματική δράση μέχρι τις 5 Νοεμβρίου 2004 σχετικά με τα μέτρα για την επίτευξη του στόχου για το έλλειμμα του 2005.Επιπλέον δε, το Συμβούλιο καλεί τις Τσεχικές Αρχές:- να διαθέτουν τα υψηλότερα των προϋπολογισθέντων έσοδα για τη μείωση του ελλείμματος.- να θέσουν δημοσιονομικούς στόχους με βάση ανώτατα όρια για τις μεσοπρόθεσμες δαπάνες και να θεσπίσουν αποτελεσματικούς κανόνες για τη μείωση του κινδύνου αύξησης του χρέους των περιφερειών και των οργανισμών τοπικής αυτοδιοίκησης.- να αρχίσουν τη μεταρρύθμιση των συστημάτων συνταξιοδότησης και κοινωνικής ασφάλισης, έτσι ώστε να βελτιωθεί η μακροπρόθεσμη διατηρησιμότητα των δημόσιων οικονομικών.- να ελαχιστοποιήσουν τις αρνητικές δημοσιονομικές επιπτώσεις των πράξεων του Τσεχικού Οργανισμού Εξυγίανσης.Η παρούσα σύσταση απευθύνεται στη Δημοκρατία της Τσεχίας.Βρυξέλλες, [5 Ιουλίου] 2004.Για το ΣυμβούλιοΟ Πρόεδρος[...]


title: Σύσταση του Συμβουλίου, της 8ης Ιουλίου 2014 , σχετικά με το εθνικό πρόγραμμα μεταρρυθμίσεων της Κροατίας για το 2014 και τη διατύπωση γνώμης του Συμβουλίου σχετικά με το πρόγραμμα σύγκλισης της Κροατίας για το 2014

text:
               29.7.2014

               EL

               Επίσημη Εφημερίδα της Ευρωπαϊκής Ένωσης

               C 247/50

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 8ης Ιουλίου 2014
   σχετικά με το εθνικό πρόγραμμα μεταρρυθμίσεων της Κροατίας για το 2014 και τη διατύπωση γνώμης του Συμβουλίου σχετικά με το πρόγραμμα σύγκλισης της Κροατίας για το 2014
   2014/C 247/10
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 9 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Έχοντας υπόψη τη γνώμη της οικονομικής και δημοσιονομικής επιτροπής,
   Έχοντας υπόψη τη γνώμη της επιτροπής κοινωνικής προστασίας,
   Έχοντας υπόψη τη γνώμη της επιτροπής οικονομικής πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Ευρωπαϊκής Επιτροπής για τη δρομολόγηση της στρατηγικής «Ευρώπη 2020», μιας νέας στρατηγικής για την ανάπτυξη και την απασχόληση, η οποία, βασιζόμενη στον μεγαλύτερο συντονισμό των οικονομικών πολιτικών, θα εστιάσει το ενδιαφέρον της σε νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010, το Συμβούλιο, βάσει των προτάσεων της Επιτροπής, εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 - 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (3), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λάβουν υπόψη τις ολοκληρωμένες κατευθυντήριες γραμμές στις οικείες εθνικές οικονομικές πολιτικές και πολιτικές απασχόλησης.

               (3)

               Στις 29 Ιουνίου 2012, οι αρχηγοί κρατών ή κυβερνήσεων των κρατών μελών ενέκριναν «Σύμφωνο για την ανάπτυξη και την απασχόληση», το οποίο παρέχει ένα συνεκτικό πλαίσιο δράσης σε επίπεδο κρατών μελών, ΕΕ και ζώνης του ευρώ, με την κινητοποίηση όλων των δυνατών μηχανισμών, μέσων και πολιτικών. Έλαβαν αποφάσεις σχετικά με τη δράση που πρέπει να αναληφθεί στο επίπεδο των κρατών μελών, ιδίως εκφράζοντας την απόλυτη προσήλωσή τους στην επίτευξη των στόχων της στρατηγικής «Ευρώπη 2020» και στην εφαρμογή των ανά χώρα συστάσεων.

               (4)

               Η Κροατία συμμετέσχε στο Ευρωπαϊκό Εξάμηνο 2013 σε εθελούσια και άτυπη βάση με την υποβολή οικονομικού προγράμματος· δεν υπήρξαν ειδικές ανά χώρα συστάσεις. Στις 21 Ιουνίου 2013, το Συμβούλιο υιοθέτησε συμπεράσματα εκφράζοντας την ικανοποίησή του για το οικονομικό πρόγραμμα της Κροατίας, τονίζοντας ότι η Κροατία αναμένεται να ανταποκριθεί σταδιακά στις απαιτήσεις του Συμφώνου Σταθερότητας και Ανάπτυξης και ότι πρέπει να ακολουθήσει αξιόπιστη πορεία εξυγίανσης, διασφαλίζοντας παράλληλα δαπάνες που ευνοούν την ανάπτυξη και εξασφαλίζοντας χώρο για συγχρηματοδότηση των κεφαλαίων που εισρέουν από τα ταμεία της ΕΕ.

               (5)

               Στις 13 Νοεμβρίου 2013, η Επιτροπή εξέδωσε την ετήσια επισκόπηση της ανάπτυξης, δίνοντας το εναρκτήριο λάκτισμα για το Ευρωπαϊκό Εξάμηνο του 2014 για τον συντονισμό των οικονομικών πολιτικών. Επίσης στις 13 Νοεμβρίου 2013, η Επιτροπή, βάσει του κανονισμού (EΕ) αριθ. 1176/2011, εξέδωσε την έκθεση του Μηχανισμού Επαγρύπνησης, στην οποία η Κροατία προσδιορίζεται ως ένα από τα κράτη μέλη που θα πρέπει να υποβληθούν σε εμπεριστατωμένη επισκόπηση.

               (6)

               Στις 20 Δεκεμβρίου 2013, το Ευρωπαϊκό Συμβούλιο ενέκρινε τις προτεραιότητες για την εξασφάλιση χρηματοπιστωτικής σταθερότητας, δημοσιονομικής εξυγίανσης και δράσης για την ενίσχυση της ανάπτυξης. Το Συμβούλιο υπογράμμισε την ανάγκη να επιδιωχθεί διαφοροποιημένη δημοσιονομική εξυγίανση που θα ευνοεί την ανάπτυξη, να αποκατασταθούν οι κανονικές συνθήκες δανεισμού στην οικονομία, να προωθηθούν η ανάπτυξη και η ανταγωνιστικότητα, να καταπολεμηθούν η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.

               (7)

               Στις 5 Μαρτίου 2014, η Επιτροπή δημοσίευσε τα αποτελέσματα της εμπεριστατωμένης της επισκόπησης σχετικά με την Κροατία, βάσει του άρθρου 5 του κανονισμού (ΕΕ) αριθ. 1176/2011. Από την ανάλυση της Επιτροπής προκύπτει το συμπέρασμα ότι η Κροατία αντιμετωπίζει υπερβολικές μακροοικονομικές ανισορροπίες, που απαιτούν ειδική παρακολούθηση και αποφασιστική δράση σε επίπεδο πολιτικής. Ειδικότερα, απαιτείται μέτρων πολιτικής λαμβανομένων υπόψη των τρωτών σημείων που οφείλονται στις σημαντικές εξωτερικές υποχρεώσεις, στην επιδείνωση των εξαγωγικών επιδόσεων, στην υπερχρέωση των επιχειρήσεων και στην ταχεία αύξηση του χρέους γενικής κυβέρνησης, όλα σε ένα πλαίσιο χαμηλής ανάπτυξης και περιορισμένης ικανότητας προσαρμογής.

               (8)

               Στις 24 Απριλίου 2014, η Κροατία υπέβαλε το εθνικό της πρόγραμμα μεταρρυθμίσεων του 2014 και το πρόγραμμα σύγκλισης του 2014. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτόχρονα.

               (9)

               Στόχος της δημοσιονομικής στρατηγικής που περιγράφεται στο πρόγραμμα σύγκλισης του 2014 είναι η διόρθωση του υπερβολικού ελλείμματος έως το 2016, με την παράλληλη επιστροφή σε τροχιά διατηρήσιμης οικονομικής ανάπτυξης. Αυτό προβλέπεται να επιτευχθεί με τη συνεχή μείωση του ελλείμματος από 4,9 % του ΑΕγχΠ το 2013 σε ποσοστό χαμηλότερο του 3 % του ΑΕγχΠ έως το 2016, προθεσμία που έχει τεθεί για τη διόρθωση του υπερβολικού ελλείμματος. Το πρόγραμμα σύγκλισης προβλέπει ότι το δημόσιο χρέος θα κορυφωθεί περίπου στο 72 % του ΑΕγχΠ το 2014, θα σημειώσει ελαφρά πτώση το επόμενο έτος και στη συνέχεια θα παραμείνει σε σταθερά επίπεδα. Το μακροοικονομικό σενάριο στο οποίο στηρίζονται οι δημοσιονομικές προβλέψεις του προγράμματος σύγκλισης είναι αισιόδοξο για ολόκληρη τη διάρκεια του προγράμματος. Σύμφωνα με το σενάριο του προγράμματος, το ΑΕγχΠ θα παραμείνει στάσιμο το 2014, ενώ μέτρια αύξηση 1,2 % προβλέπεται το 2015· έναντι μείωσης 0,6 % και αύξησης 0,7 %, αντίστοιχα σύμφωνα με τις εαρινές προβλέψεις της Επιτροπής του 2014. Τα αριθμητικά στοιχεία των δημοσιονομικών προβλέψεων του προγράμματος σύγκλισης αποκλίνουν από τα πρότυπα του ευρωπαϊκού συστήματος εθνικών και περιφερειακών λογαριασμών, εμφανίζοντας έλλειψη συνοχής με προηγούμενα στοιχεία και με το μακροοικονομικό σενάριο και εμποδίζοντας την κατάλληλη αντιπαραβολή με τις εαρινές προβλέψεις του 2014 των υπηρεσιών της Επιτροπής. Εξάλλου, το πρόγραμμα σύγκλισης δεν παρέχει επαρκές επίπεδο λεπτομέρειας σχετικά με τα μέτρα εξυγίανσης για το 2015 και το 2016, ιδίως από πλευράς δαπανών. Σύμφωνα με τις εαρινές προβλέψεις του 2014 των υπηρεσιών της Επιτροπής, το ονομαστικό ισοζύγιο αναμένεται να φθάσει στο 3,8 % του ΑΕΠ το 2014 και στο 3,1 % του ΑΕΠ το 2015 αντιστοίχως. Μετά την αναγκαία προσαρμογή ώστε οι εν λόγω προβλέψεις να καταστούν συγκρίσιμες με τους στόχους που έχουν τεθεί στο πλαίσιο της διαδικασίας υπερβολικού ελλείμματος ΔΥΕ (δηλαδή, εξαιρώντας τις επιπτώσεις της μεταβίβασης των συνταξιοδοτικών πόρων του δεύτερου πυλώνα), η πρόβλεψη της Επιτροπής για το έλλειμμα θα είναι 4,6 % του ΑΕΠ το 2014 και 3,8 % του ΑΕΠ το 2015.
               Δεδομένου ότι το πρόγραμμα σύγκλισης αποτελεί την πρώτη έκθεση σχετικά με τα μέτρα που έλαβαν οι αρχές μετά την κίνηση της ΔΥΕ στις 28 Ιανουαρίου 2014, η Επιτροπή αξιολόγησε τα μέτρα που έλαβε η Κροατία σε ανακοίνωση που δημοσιεύτηκε στις 2 Ιουνίου 2014. Ειδικότερα, ο πρωταρχικός στόχος προβλέπεται να εκπληρωθεί το 2014, ενώ το έλλειμμα αναμένεται να υπερβεί κατά τι τον στόχο του 2015. Η βελτίωση του διαρθρωτικού ισοζυγίου υπολείπεται οριακά των απαιτήσεων για το 2014 και για το 2015. Τέλος, μολονότι η μεταβολή στο προσαρμοσμένο διαρθρωτικό ισοζύγιο είναι χαμηλότερη από τη συνιστώμενη προσπάθεια, η προσπάθεια, υπολογιζόμενη βάσει του υποκείμενου ποσού μέτρων διακριτικής ευχέρειας, εκτιμάται ότι θα επιτευχθεί τόσο το 2014 όσο και το 2015. Για να μειωθούν οι αρνητικές επιπτώσεις στην ανάπτυξη και να ενισχυθεί η διατηρησιμότητα της εξυγίανσης, δικαιολογείται μεγαλύτερη προσοχή στην ποιότητα των μέτρων και μετάβαση σε μέτρα που βασίζονται στις δαπάνες. Βάσει της οικείας αξιολόγησης του προγράμματος σύγκλισης και των προβλέψεων της Επιτροπής, σύμφωνα με τον κανονισμό (ΕΚ) αριθ. 1466/97 του Συμβουλίου, το Συμβούλιο εκτιμά ότι, μολονότι η Κροατία έλαβε αποτελεσματικά μέτρα έως τις 30 Απριλίου 2014 για τη διόρθωση του υπερβολικού ελλείμματος σύμφωνα με τις συστάσεις, απαιτούνται πρόσθετες προσπάθειες για να συμμορφωθεί με τη σύσταση στο πλαίσιο της ΔΥΕ ώστε να διορθώσει το υπερβολικό έλλειμμα έως το 2016 και να διασφαλίσει την αξιοπιστία της διόρθωσης.

               (10)

               Τα μέτρα δημοσιονομικής εξυγίανσης θα πρέπει να προσανατολιστούν στη βελτίωση της ποιότητας των δημοσίων οικονομικών, με στόχο την επίτευξη της αποδοτικότητας, ιδίως των μισθολογικών δαπανών, των δαπανών κοινωνικής ασφάλισης και των επιδοτήσεων και την εξασφάλιση επαρκών δημοσιονομικών περιθωρίων ώστε να δοθεί προτεραιότητα στις δαπάνες που ευνοούν την ανάπτυξη και τις επενδύσεις, μεταξύ άλλων και για τα έργα που χρηματοδοτούνται από την Ένωση. Η Κροατία έχει κατά τα τελευταία έτη προβεί σε σημαντικές μεταρρυθμίσεις του δημοσιονομικού πλαισίου της. Ωστόσο, εξακολουθεί να υπάρχει αδυναμία σε σχέση με τον δημοσιονομικό σχεδιασμό, τον αποτελεσματικό έλεγχο των δαπανών και τη συνεκτική εφαρμογή των δημοσιονομικών περιορισμών, τα οποία επηρεάζουν αρνητικά τη χάραξη δημοσιονομικής πολιτικής. Παρά την πρόσφατη τροποποίησή του, ο σχεδιασμός των δημοσιονομικών κανόνων θα πρέπει να βελτιωθεί περαιτέρω. Ιδιαίτερα, η αποτελεσματικότητα του δημοσιονομικού πλαισίου υπονομεύεται από την απουσία προληπτικών μηχανισμών και την ασθενή συμμόρφωση με τον κανόνα για το χρέος, καθώς και τη διφορούμενη διατύπωση του κανόνα περί ισοσκελισμένου προϋπολογισμού σε διαρθρωτικούς όρους. Η συγκρότηση της επιτροπής δημοσιονομικής πολιτικής είναι ευπρόσδεκτη, αλλά κρίνεται αναγκαία η λήψη πρόσθετων μέτρων για να ενισχυθεί η θέση της στον σχεδιασμό και την παρακολούθηση του προϋπολογισμού, και ιδίως η ανεξαρτησία της από όλες τις δημοσιονομικές αρχές.

               (11)

               Η Κροατία αντιμετωπίζει την πρόκληση να επιδιώξει τη δημοσιονομική εξυγίανση χωρίς να βλάψει την ανταγωνιστικότητα και τις προοπτικές οικονομικής ανάκαμψης. Με αυτό το σκεπτικό, τα δημοσιονομικά έσοδα περιορίζονται από τον στενό ορισμό των φορολογητέων βάσεων που προσφέρουν σταθερή φορολογική απόδοση και έχουν μικρή στρεβλωτική επίπτωση στην ανάπτυξη. Στο πλαίσιο αυτό, το εθνικό πρόγραμμα μεταρρυθμίσεων ανακοινώνει σχέδιο για τη θέσπιση επαναλαμβανόμενης φορολόγησης της ακίνητης περιουσίας το 2016, αλλά δεν έχει ακόμη καθοριστεί ο επιχειρησιακός του σχεδιασμός, ούτε ο σχεδιασμός της φορολογητέας βάσης. Η Κροατία είναι επίσης αποφασισμένη να λάβει μέτρα για βελτίωση της φορολογικής συμμόρφωσης μέσω του περιορισμού της παραοικονομίας. Έχει σημειωθεί κάποια πρόοδος προς αυτή την κατεύθυνση. Η σταδιακή εισαγωγή ταμειολογιστικών μηχανών (ΑΤΜ) έχει αυξήσει τα έσοδα μέσω της καλύτερης εποπτείας των συναλλαγών. Η αναδιοργάνωση της φορολογικής διοίκησης αναμένεται να βελτιώσει την αποδοτικότητα και την αποτελεσματικότητα της είσπραξης των φόρων μειώνοντας παράλληλα τις επιβαρύνσεις της συμμόρφωσης για τους φορολογούμενους. Ωστόσο, βάσει των αναγκών δημοσιονομικής εξυγίανσης και λαμβανομένων επίσης υπόψη στοιχείων που αποκαλύπτουν σημαντικά ποσά ανείσπρακτων φόρων, φαίνεται ότι υπάρχει πεδίο για περαιτέρω αύξηση της αποδοτικότερης είσπραξης των φόρων και απαιτούνται συνεχείς προσπάθειες για τη βελτίωση της φορολογικής συμμόρφωσης μέσω της παροχής περισσότερων ηλεκτρονικών υπηρεσιών προς τους φορολογούμενους.

               (12)

               Η Κροατία έχει λάβει μέτρα με στόχο τη βελτίωση της βιωσιμότητας και της επάρκειας του συνταξιοδοτικού συστήματος: από τον Νοέμβριο του 2010 έχουν αυξηθεί σταδιακά η νόμιμη ηλικία συνταξιοδότησης, η ηλικία πρόωρης συνταξιοδότησης, καθώς και η περίοδος επιλεξιμότητας για τις γυναίκες και θα πρέπει να έχουν εναρμονιστεί πλήρως έως το 2030. Οι τροποποιήσεις του νόμου περί ασφάλισης σύνταξης που εγκρίθηκαν τον Δεκέμβριο του 2013 αυξάνουν τη νόμιμη ηλικία συνταξιοδότησης από τα 65 στα 67 και την ηλικία πρόωρης συνταξιοδότησης από τα 60 στα 62 έτη. Ωστόσο, η αύξηση αυτή θα αρχίσει να ισχύει μόλις το 2031, προοπτική όχι αρκετά φιλόδοξη λαμβανομένων υπόψη των δημογραφικών τάσεων. Παρά τις μεταρρυθμίσεις που εφαρμόζονται τα τελευταία έτη, εξακολουθούν να υπάρχουν διάφορες δυνατότητες για πρόωρη σύνταξη. Λαμβανομένου υπόψη του εύρους των εξαιρέσεων, οι ποινές για πρόωρη συνταξιοδότηση και το επιμίσθιο μεταγενέστερης συνταξιοδότησης δεν δημιουργούν επαρκή κίνητρα παραμονής στην εργασία μέχρι την νόμιμη ηλικία συνταξιοδότησης, γεγονός που έχει αρνητική επίπτωση στην προσφορά εργατικού δυναμικού και τη βιωσιμότητα του συνταξιοδοτικού συστήματος. Ο νόμος για τον ενιαίο φορέα εμπειρογνωμόνων ιατρών εγκρίθηκε το 2013 προκειμένου να συμβάλει στον περιορισμό της εισροής συνταξιούχων αναπηρίας και να μειώσει την απάτη μέσω της ενιαίας αξιολόγησης της αναπηρίας. Πέραν των αυξημένων ελέγχων, αντικείμενο του νόμου αυτού είναι μια αναμφισβήτητη ανάγκη, αλλά η επίπτωση στις δαπάνες θα εξαρτηθεί από τον τρόπο εφαρμογής των μέτρων και τον βαθμό επιβολής των αποφάσεων. Οι συντάξεις που χορηγούνται στο πλαίσιο ειδικών καθεστώτων και οι οποίες υπερέβαιναν συγκεκριμένο όριο περικόπηκαν κατά 10 %, αν και σε προσωρινή βάση, ενώ η αναπροσαρμογή τους συνδέεται με τη μεταβολή του ΑΕΠ. Παρά τις πρόσφατες προσπάθειες για περιορισμό των δαπανών και αύξηση της διαφάνειας, ο ρυθμός και ο βαθμός σύγκλισης με τους γενικούς κανόνες των συντάξεων που χορηγούνται στο πλαίσιο ειδικών καθεστώτων είναι βραδείς, και η συνολική πρόοδος παραμένει περιορισμένη.

               (13)

               Στον τομέα της υγείας επιτυγχάνονται ευλόγως ικανοποιητικά αποτελέσματα και η πρόσβαση στις υπηρεσίες είναι καλή, με κάποιες περιφερειακές διακυμάνσεις, αλλά το σύστημα συμβάλλει σημαντικά στην άσκηση πιέσεων επί των δημόσιων οικονομικών. Οι αρχές έχουν εντοπίσει ανεπάρκειες του νοσοκομειακού δικτύου οι οποίες επιδέχονται θεραπεία. Το γενικό πρόγραμμα που υποβλήθηκε τον Μάρτιο του 2014 για την αναδιοργάνωση της νοσοκομειακής περίθαλψης προβλέπει μέτρα για τη βελτίωση της, όπως τον εξορθολογισμό του νοσοκομειακού δικτύου, μείωση της μέσης διάρκειας νοσηλείας, καλύτερη κατανομή των νοσοκομειακών κλινών, μεταξύ άλλων και για τη μακροχρόνια περίθαλψη, καθώς και περαιτέρω αλλαγές στη χρηματοδότηση των νοσοκομείων. Για την έμπρακτη εφαρμογή του προγράμματος θα πρέπει να εξασφαλιστεί ισχυρή ικανότητα παρακολούθησης και εφαρμογής τόσο σε επίπεδο νοσοκομείων όσο και σε επίπεδο κεντρικής κυβέρνησης. Η μακροχρόνια περίθαλψη χαρακτηρίζεται από υπηρεσίες διάσπαρτες μεταξύ των συστημάτων υγείας και κοινωνικής πρόνοιας, χαμηλά ποσοστά κάλυψης και περιορισμένες επίσημες υπηρεσίες περίθαλψης, υψηλό κόστος παροχής και μεγάλες λίστες αναμονής.

               (14)

               Τα ποσοστά απασχόλησης και δραστηριότητας συγκαταλέγονται στα χαμηλότερα στην Ένωση, και είναι ιδιαίτερα χαμηλά για τους νέους και για τα άτομα μεγαλύτερης ηλικίας. Πέραν των κυκλικών εξελίξεων, αυτά τα αποτελέσματα στην αγορά εργασίας συνδέονται εν μέρει με το θεσμικό και το πολιτικό πλαίσιο. Η Κροατία έχει δρομολογήσει μεταρρυθμίσεις της αγοράς εργασίας για να αυξήσει την ευελιξία της εν λόγω αγοράς. Το πρώτο στάδιο των μεταρρυθμίσεων, το οποίο ολοκληρώθηκε το 2013, εστιάστηκε στη ρύθμιση των συμβάσεων εργασίας ορισμένου χρόνου. Η κυβέρνηση εξέδωσε, τον Ιανουάριο του 2014, δεύτερη νομοθετική πρόταση, η οποία προβλέπει μείωση του κόστους των απολύσεων με τη συντόμευση και την απλούστευση των διαδικασιών και την αύξηση της ευελιξίας του χρόνου εργασίας. Επιπροσθέτως, θα θεσπιστούν περισσότερο ευέλικτες μορφές απασχόλησης, όπως οι συμβάσεις μερικής απασχόλησης. Οι αλλαγές αυτές θα θέσουν σε γενικές γραμμές την Κροατία στο ίδιο επίπεδο με τους ομολόγους της, όσον αφορά τον δείκτη προστασίας της απασχόλησης. Μολονότι οι μεταρρυθμίσεις αυτές αναμένεται να έχουν θετική επίδραση στη συνολική απασχόληση, συνεπάγονται επίσης αυξημένο κίνδυνο κατακερματισμού της αγοράς εργασίας, συμπεριλαμβανομένης της σύναψης συμβάσεων ορισμένου χρόνου. Εν τω μεταξύ, δεν προβλέπονται μεταβολές στα θεσμικά όργανα καθορισμού των μισθών παρά τον συνδυασμό, στην Κροατία, σχετικά υψηλών μέσων μισθών και πολύ χαμηλών ποσοστών απασχόλησης. Παρά την περαιτέρω αύξηση της ανεργίας, οι δαπάνες και η κάλυψη μέτρων ενεργητικής πολιτικής για την αγορά εργασίας ώστε να διασφαλίζεται καλύτερη πρόσβαση και μεγαλύτερη παραμονή στην αγορά εργασίας παραμένουν κάτω από τον μέσο όρο, ιδίως όσον αφορά τους νέους, τους μακροχρόνια ανέργους και τους εργαζομένους μεγαλύτερης ηλικίας. Η διοικητική ικανότητα της κροατικής υπηρεσίας δημόσιας διοίκησης υφίσταται σοβαρές πιέσεις, μεταξύ άλλων και σε περιφερειακό επίπεδο. Δεν υφίσταται ένα συνολικό σύστημα παρακολούθησης και αξιολόγησης των εξελίξεων στην αγορά εργασίας και των αναγκών της αγοράς εργασίας, περιλαμβανομένης της πρόβλεψης δεξιοτήτων, ούτε πραγματοποιείται τακτική αξιολόγηση των μέτρων ενεργητικής πολιτικής για την αγορά εργασίας. Υψηλό είναι το ποσοστό αδήλωτης αμειβόμενης δραστηριότητας.

               (15)

               Η κατάσταση που επικρατεί στην αγορά εργασίας εμπνέει ιδιαίτερη ανησυχία για τους νέους, δεδομένου ότι η ανεργία των νέων αυξήθηκε δραστικά και έφθασε σχεδόν στο 50 % το 2013, ενώ εξακολουθεί να αυξάνεται το ποσοστό των νέων που βρίσκονται εκτός εκπαίδευσης, απασχόλησης και κατάρτισης. Στις σημαντικές προκλήσεις περιλαμβάνονται δράσεις που προορίζονται για τους μη καταχωρισμένους άνεργους νέους και κινητοποίηση του ιδιωτικού τομέα για να προσφέρει περισσότερες θέσεις μαθητείας, σύμφωνα με τους στόχους της «εγγύησης για τη νεολαία». Η Κροατία αντιμετωπίζει επίσης σοβαρές προκλήσεις στον τομέα της εκπαίδευσης όσον αφορά τη σύνδεσή της με την αγορά εργασίας και την εξασφάλιση ποιοτικής εκπαίδευσης σε όλους τους εκπαιδευτικούς τομείς. Δεν υπάρχουν προγράμματα μάθησης στον χώρο εργασίας ούτε επαγγελματικός προσανατολισμός στη δευτεροβάθμια και την τριτοβάθμια εκπαίδευση, ενώ χαμηλή είναι και η ενασχόληση των εργοδοτών με την επαγγελματική εκπαίδευση και κατάρτιση και τη δευτεροβάθμια και τριτοβάθμια εκπαίδευση. Τα ποσοστά απασχόλησης ανάμεσα στους προσφάτως αποφοιτήσαντες είναι σημαντικά χαμηλότερα σε σχέση με τις υπόλοιπες χώρες της Ένωσης. Το παρωχημένο σύστημα επαγγελματικής εκπαίδευσης και κατάρτισης βρίσκεται υπό μεταρρύθμιση με τη μορφή πειραματικών νέων σχολικών προγραμμάτων. Αναμένεται να τεθούν σε εφαρμογή το κροατικό πλαίσιο επαγγελματικών προσόντων και η στρατηγική για την εκπαίδευση, την επιστήμη και την τεχνολογία, αλλά θα πρέπει να βελτιωθούν τα εκπαιδευτικά αποτελέσματα και να ευθυγραμμιστούν με τις ανάγκες της αγοράς εργασίας.

               (16)

               Η υψηλή ανεργία και η χαμηλή συμμετοχή στην αγορά εργασίας έχουν οδηγήσει στην επιδείνωση της κοινωνικής κατάστασης στην Κροατία. Το ποσοστό των ατόμων που διατρέχουν κίνδυνο φτώχειας και κοινωνικού αποκλεισμού έχει αυξηθεί τα τελευταία χρόνια και είναι σημαντικά μεγαλύτερο από τον μέσο όρο της ΕΕ. Ο σχεδιασμός του συστήματος κοινωνικών παροχών επιτρέπει στους αποδέκτες να σωρεύουν επικαλυπτόμενες χρηματικές μεταβιβάσεις. Όταν οι αποδέκτες επιστρέφουν στην εργασία χάνουν το ευεργέτημα ορισμένων από αυτές τις κοινωνικές μεταβιβάσεις, γεγονός που αποτελεί αντικίνητρο για την είσοδό τους στην αγορά εργασίας. Υπάρχουν περιθώρια να καταστεί το σύστημα κοινωνικής προστασίας περισσότερο αποδοτικό και διαφανές: σήμερα, η κατανομή των καθεστώτων στήριξης του εισοδήματος και παροχών είναι διεσπαρμένη σε πολλά όργανα και επίπεδα δημόσιας διοίκησης, ενώ παρατηρούνται ασυνεπής εφαρμογή των κριτηρίων και επικαλύψεις. Ο νόμος του 2013 περί κοινωνικής πρόνοιας θέσπισε αυστηρότερο έλεγχο των εισοδηματικών κριτηρίων και συγχώνευσε τέσσερις από τις 70 και πλέον παροχές σε εθνικό επίπεδο, συμπεριλαμβανομένων ορισμένων ειδικών ομάδων στόχευσης, στο γενικό ελάχιστο εισόδημα. Αρχίζει να εφαρμόζεται σταδιακά μέχρι το 2016 εθνική «υπηρεσία μιας στάσεως», μέσω της οποίας θα χορηγούνται όλες οι εθνικές χρηματικές παροχές. Η συστηματική παρακολούθηση και αξιολόγηση θα είναι, ωστόσο, δύσκολη, δεδομένου ότι δεν έχουν ακόμη ενσωματωθεί τα καθεστώτα και προγράμματα στήριξης του εισοδήματος σε τοπικό και περιφερειακό επίπεδο, ούτε και οι διάφορες χρηματικές παροχές που χορηγούνται χωρίς εισοδηματικά κριτήρια και απευθύνονται σε ειδικές κατηγορίες του πληθυσμού. Παρά τις διάφορες νομοθετικές μεταρρυθμίσεις μετά το 2011, ο σχεδιασμός των συστημάτων κοινωνικής πρόνοιας δεν κατόρθωσε να στοχεύσει αποτελεσματικά τους ανθρώπους που έχουν τη μεγαλύτερη ανάγκη.

               (17)

               Το τρέχον ρυθμιστικό πλαίσιο για επιχειρηματική δραστηριότητα στην Κροατία επιβάλλει μεγάλο βάρος στις επιχειρήσεις, ενώ παράλληλα συνοδεύεται από έλλειψη ασφάλειας δικαίου, μη διαφανείς διαδικασίες λήψης αποφάσεων, ιδίως σε τοπικό επίπεδο, και διάφορες παραφορολογικές επιβαρύνσεις. Εξάλλου, ο υψηλός κατακερματισμός των αρμοδιοτήτων της δημόσιας διοίκησης σε περιφερειακό και τοπικό επίπεδο και ο περίπλοκος διαχωρισμός των αρμοδιοτήτων μεταξύ υπουργείων και οργανισμών σε κεντρικό επίπεδο περιπλέκουν τις επιχειρηματικές αποφάσεις και επιμηκύνουν τις διοικητικές διαδικασίες. Σε επίπεδο κεντρικής κυβέρνησης έχει τεθεί σε εφαρμογή μια δομημένη προσέγγιση με στόχο τον εντοπισμό των εμποδίων για τις επιχειρήσεις· δεν εφαρμόζεται, ωστόσο, συνεκτική μέθοδος για τον υπολογισμό του διοικητικού φόρτου, γεγονός που μειώνει την αποτελεσματικότητα των μέτρων που έχουν ήδη ληφθεί. Η υφιστάμενη υπηρεσία μιας στάσεως για τις επιχειρήσεις καλύπτει μόνο περιορισμένες λειτουργικές δυνατότητες. Επιβάλλεται ο εξορθολογισμός και η βελτίωση του ελέγχου των δημόσιων επιδοτήσεων και εγγυήσεων· πρώτο βήμα στον τομέα αυτό θα ήταν ένα κεντρικό μητρώο των ενισχυόμενων εταιρειών και φυσικών προσώπων. Η Κροατία έχει δρομολογήσει τη μεταρρύθμιση της δημόσιας διοίκησης με σκοπό να ενισχυθούν οι διοικητικές της ικανότητες και να βελτιωθεί ο προσανατολισμός των δημόσιων υπηρεσιών στις ανάγκες των πολιτών και των επιχειρήσεων. Χαμηλή παραμένει, ωστόσο, η ποιότητα της δημόσιας διακυβέρνησης, με ασθενή συντονισμό στα διάφορα επίπεδα διακυβέρνησης, και περιορισμένη ή άκρως τυπολατρική η προσφυγή σε τεκμηριωμένη χάραξη πολιτικής και αξιολόγηση. Η υιοθέτηση της στρατηγικής για τη μεταρρύθμιση της δημόσιας διοίκησης αποτελεί βήμα προς τη σωστή κατεύθυνση· η στρατηγική αυτή θα πρέπει να εφαρμοστεί διεξοδικά σε όλα τα επίπεδα διακυβέρνησης. Η πείρα που αποκτήθηκε κατά την εφαρμογή των προενταξιακών πόρων υπογραμμίζει τις ελλείψεις από πλευράς στρατηγικού προγραμματισμού και θεσμικής ικανότητας και τις αδυναμίες όσον αφορά την κατάρτιση σχεδίων και την παρακολούθησή τους.

               (18)

               Οι κρατικές ή οι ελεγχόμενες από το κράτος εταιρείες επηρεάζονται από την πλημμελή διακυβέρνηση, ενώ διαπιστώνονται καθυστερήσεις στην υλοποίηση της νέας στρατηγικής για τη διαχείριση των δημόσιων περιουσιακών στοιχείων και επιχειρήσεων. Επί του παρόντος, δεν υφίσταται ανταγωνιστική διαδικασία επιλογής για τα μέλη των εποπτικών συμβουλίων και τα διοικητικά στελέχη, ενώ οι διορισμοί δεν δημοσιεύονται. Παρά τη λήψη μέτρων για τη βελτίωση του πλαισίου για την καταπολέμηση της διαφθοράς, απαιτούνται μεγαλύτερες προσπάθειες για την πρόληψη της διαφθοράς, σε όλες τις βαθμίδες της κυβέρνησης. Μεταξύ των βασικών στοιχείων που λείπουν σήμερα από το πλαίσιο για την καταπολέμηση της διαφθοράς περιλαμβάνονται οι αποτελεσματικοί μηχανισμοί επαλήθευσης για καταστάσεις σύγκρουσης συμφερόντων και η γνωστοποίηση των περιουσιακών στοιχείων των δημόσιων λειτουργών, καθώς και ειδικές διασφαλίσεις για τις εταιρείες κρατικής ιδιοκτησίας και τις εταιρείες που τελούν υπό κρατικό έλεγχο. Οι εξουσίες επαλήθευσης της Επιτροπής για την επίλυση των καταστάσεων σύγκρουσης συμφερόντων βασίζονται στις ικανότητες και την προληπτική δράση άλλων αρχών. Παρά την πρόοδο που έχει σημειωθεί όσον αφορά την αύξηση της διαφάνειας των διαδικασιών δημοσίων συμβάσεων, δεν χρησιμοποιούνται συστηματικά τα εργαλεία αξιολόγησης του κινδύνου και δεν δίνεται η δέουσα προτεραιότητα στους ευάλωτους τομείς. Πρέπει να ενισχυθεί η εποπτεία για την αποτελεσματική εφαρμογή των κανόνων για τις δημόσιες συμβάσεις, και ενόψει της χορήγησης κονδυλίων της ΕΕ κατά τα προσεχή έτη.

               (19)

               Η ευρέως διαδεδομένη εφαρμογή της προπτωχευτικής διαδικασίας το 2013 σημείωσε κάποια επιτυχία όσον αφορά προβλήματα εξυπηρέτησης χρεών που αντιμετωπίζουν εταιρείες στο πλαίσιο πολύπλοκων, δαπανηρών και μακροχρόνιων διαδικασιών πτώχευσης. Ωστόσο, υπάρχουν περιθώρια να ενισχυθεί σημαντικά το μέσο αυτό με την αντιμετώπιση διάφορων ελλείψεων, όπως η ανεπαρκής αποσαφήνιση του ρόλου του κράτους στη διαδικασία, η ενίσχυση του ρόλου των εμπορικών δικαστηρίων στην επικύρωση διεκδικήσεων και υγιών σχεδίων αναδιάρθρωσης, η επέκταση του πεδίου εφαρμογής της διαδικασίας ώστε να καθίσταται δυνατή η αποτελεσματική αναδιάρθρωση πριν ο οφειλέτης καταστεί αφερέγγυος, καθώς και η αντιμετώπιση ανεπαρκειών στην εφαρμογή του νόμου. Παρά τις μεταρρυθμίσεις για τη βελτίωση της αποτελεσματικότητας του δικαστικού συστήματος, οι δικαστικές διαδικασίες σε κατ' αντιδικία αστικές, εμπορικές και διοικητικές υποθέσεις είναι αδικαιολόγητα χρονοβόρες, ιδίως σε πρώτο βαθμό. Ο φόρτος εκκρεμών δικαστικών υποθέσεων αυξήθηκε το 2013 και είναι πολύ υψηλός, ιδίως όσον αφορά τις αστικές και εμπορικές διαδικασίες. Απαιτείται διαρκής προσπάθεια για τη δημιουργία και επιβολή των ορθών κινήτρων για την έγκαιρη επίλυση των διαδικασιών και για την προώθηση εξωδικαστικών διακανονισμών, ιδίως στην περίπτωση μικροδιαφορών, προκειμένου να αντιμετωπιστούν αυτά τα προβλήματα, διότι παρεμποδίζουν την επιχειρηματική δραστηριότητα και μειώνουν την ικανότητα της Κροατίας να προσελκύσει άμεσες ξένες επενδύσεις.

               (20)

               Η συντηρητική προσέγγιση που υιοθέτησε η Εθνική Τράπεζα της Κροατίας έναντι του μακροπροληπτικού κανονισμού, ιδίως σε σχέση με τα επίπεδα των κεφαλαίων, σημαίνει ότι οι τράπεζες έχουν αναπτύξει κάποιο βαθμό ανεκτικότητας που έχει αποδειχθεί χρήσιμος λαμβανομένων υπόψη των προκλήσεων που αντιμετωπίζουν σήμερα από την ασθενή οικονομία. Ωστόσο, με την είσοδο της οικονομίας στο έκτο έτος ύφεσης και με την αύξηση των μη εξυπηρετούμενων δανείων, υπάρχουν κίνδυνοι όσον αφορά την ποιότητα των στοιχείων ενεργητικού των τραπεζών. Θετικά αξιολογείται το γεγονός ότι ορισμένα χαρτοφυλάκια των τεσσάρων μεγαλύτερων τραπεζών της Κροατίας, αλλοδαπής ιδιοκτησίας, θα καλυφθούν από την εξέταση της ποιότητας των στοιχείων ενεργητικού /τον έλεγχο φερεγγυότητας σε ακραίες καταστάσεις που θα διενεργηθεί στο πλαίσιο του νέου ενιαίου εποπτικού μηχανισμού της ζώνης του ευρώ. Παρά ταύτα, από την εξέταση αποκλείονται πολλά σημαντικά από κροατική οπτική χαρτοφυλάκια, δεδομένου ότι τα χαρτοφυλάκια επιλέγονται βάσει της συνάφειάς τους σε επίπεδο τραπεζικού ομίλου. Εξάλλου, η εξέταση δεν καλύπτει τράπεζες μεσαίου και μικρότερου μεγέθους, οι οποίες ενδέχεται να έχουν χαμηλότερα επίπεδα κεφαλαίων και στοιχεία ενεργητικού κατώτερης ποιότητας, και οι οποίες είναι δυνητικά σημαντικές για τη χρηματοπιστωτική σταθερότητα. Πέραν της εξέτασης που προβλέπεται στο πλαίσιο του ενιαίου εποπτικού μηχανισμού, ένας συμπληρωματικός εποπτικός και διαγνωστικός έλεγχος σχεδιασμένος ειδικά για το κροατικό χρηματοπιστωτικό σύστημα (και ο οποίος θα καλύπτει σημαντικά χαρτοφυλάκια κροατικών θυγατρικών που δεν περιλαμβάνονται στην εξέταση του ενιαίου εποπτικού μηχανισμού, καθώς και τράπεζες μεσαίου και μικρότερου μεγέθους) θα επιτρέψει την καλύτερη συνολική κατανόηση της κατάταξης των τραπεζικών δανείων και την επάρκεια των προβλέψεών τους σχετικά με ζημίες από δάνεια.

               (21)

               Στο πλαίσιο του Ευρωπαϊκού Εξαμήνου, η Επιτροπή προέβη σε συνολική ανάλυση της οικονομικής πολιτικής της Κροατίας. Αξιολόγησε το εθνικό πρόγραμμα μεταρρυθμίσεων και το πρόγραμμα σύγκλισης. Έχει λάβει υπόψη όχι μόνο τη σημασία τους για μια διατηρήσιμη δημοσιονομική και κοινωνικοοικονομική πολιτική στην Κροατία, αλλά και τη συμμόρφωσή τους με τους ενωσιακούς κανόνες και κατευθύνσεις, δεδομένης της ανάγκης ενδυνάμωσης της συνολικής οικονομικής διακυβέρνησης της Ευρωπαϊκής Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις της στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 8 κατωτέρω.

               (22)

               Βάσει της παρούσας αξιολόγησης, το Συμβούλιο εξέτασε το πρόγραμμα σύγκλισης και η γνώμη του (4) αποτυπώνεται ιδίως στη σύσταση 1 κατωτέρω.

               (23)

               Βάσει της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σύγκλισης. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 8 κατωτέρω,

         ΣΥΝΙΣΤΑ στην Κροατία να αναλάβει δράση κατά την περίοδο 2014‐2015 προκειμένου:

               1.

               Να εφαρμόσει πλήρως τα δημοσιονομικά μέτρα που ενέκρινε για το 2014. Να ενισχύσει τη δημοσιονομική στρατηγική, προσδιορίζοντας περαιτέρω τα εξαγγελθέντα για το 2015 και το 2016 μέτρα, και εξετάζοντας το ενδεχόμενο λήψης πρόσθετων μόνιμων, ευνοϊκών για την ανάπτυξη μέτρων ώστε να διασφαλισθεί η διατηρήσιμη διόρθωση του υπερβολικού ελλείμματος έως το 2016. Παράλληλα, να διασφαλίσει την επίτευξη της προσπάθειας διαρθρωτικής προσαρμογής όπως καθορίζεται στη σύσταση του Συμβουλίου στο πλαίσιο της διαδικασίας υπερβολικού ελλείμματος. Να ευθυγραμμίσει τις προβλέψεις του προγράμματος με τα πρότυπα του ευρωπαϊκού συστήματος εθνικών και περιφερειακών λογαριασμών και τις απαιτήσεις του συμφώνου Σταθερότητας και Ανάπτυξης. Να λάβει μέτρα για την ενίσχυση του ελέγχου των δαπανών. Έως τον Μάρτιο του 2015, να προβεί σε διεξοδική επισκόπηση των δαπανών. Να ενισχύσει τη διαδικασία δημοσιονομικού προγραμματισμού, ιδίως με τη βελτίωση της ακρίβειας των μακροοικονομικών και δημοσιονομικών προβλέψεων και την ενίσχυση του δεσμευτικού χαρακτήρα των ανωτάτων ορίων των ετήσιων και μεσοπρόθεσμων δαπανών, και να βελτιώσει τον σχεδιασμό των δημοσιονομικών κανόνων. Έως τον Οκτώβριο του 2014, να κατοχυρώσει νομικά τη νεοσυσταθείσα επιτροπή δημοσιονομικής πολιτικής, να ενισχύσει την ανεξαρτησία της από όλες τις δημοσιονομικές αρχές, να διευρύνει την εντολή της, κυρίως όσον αφορά την παρακολούθηση όλων των δημοσιονομικών κανόνων και την εκ των προτέρων και εκ των υστέρων αξιολόγηση των προβλέψεων, και να διασφαλίσει τη διάθεση επαρκών πόρων. Με βάση τα σχέδια που περιγράφονται στο εθνικό πρόγραμμα μεταρρυθμίσεων, να παρουσιάσει συγκεκριμένη στρατηγική μεταρρύθμισης της επαναλαμβανόμενης φορολόγησης της ακίνητης περιουσίας. Να κινήσει διαδικασία υποβολής εκθέσεων και αναθεώρησης των φορολογικών δαπανών. Να βελτιώσει τη φορολογική συμμόρφωση, ιδίως με την περαιτέρω ενίσχυση της αποδοτικότητας της φορολογικής διοίκησης· να υποβάλει σχετικό σχέδιο δράσης μέχρι τα τέλη του 2014.

               2.

               Να μειώσει τις δυνατότητες πρόωρης συνταξιοδότησης. Να θεσπίσει νομοθεσία έως τον Μάρτιο του 2015 για να επισπευσθεί η προγραμματισμένη εναρμόνιση της νόμιμης ηλικίας συνταξιοδότησης γυναικών και ανδρών και να προχωρήσει η προβλεπόμενη αύξηση της νόμιμης ηλικίας συνταξιοδότησης στα 67 έτη. Να διασφαλίσει την επιβολή αυστηρότερων αξιολογήσεων και ελέγχων των συντάξεων αναπηρίας και να επιταχύνει την ένταξη στο γενικό συνταξιοδοτικό σύστημα των συντάξεων που χορηγούνται βάσει ειδικών καθεστώτων. Να ενισχύσει τη σχέση κόστους/αποτελεσματικότητας στον τομέα της υγειονομικής περίθαλψης, συμπεριλαμβανομένων των νοσοκομείων.

               3.

               Να θέσει σε εφαρμογή το δεύτερο στάδιο της μεταρρύθμισης της εργατικής νομοθεσίας, κατόπιν διαβουλεύσεων με τους κοινωνικούς εταίρους, ιδίως όσον αφορά τους όρους απολύσεων και χρόνου εργασίας, και με σκοπό την αποτροπή του περαιτέρω κατακερματισμού της αγοράς εργασίας, μεταξύ άλλων και όσον αφορά τους νέους, έως τον Μάρτιο του 2015. Να αναθεωρήσει το σύστημα καθορισμού των μισθών με σκοπό την καλύτερη ευθυγράμμιση των εξελίξεων στον τομέα της παραγωγικότητας με τους μισθολογικούς όρους. Να υποβάλει τα συμπεράσματα της εν λόγω επανεξέτασης μέχρι τα τέλη του 2014. Να ενισχύσει την αποτελεσματικότητα και την εμβέλεια των ενεργητικών πολιτικών στον τομέα της αγοράς εργασίας μέσω της ενδυνάμωσης των διοικητικών ικανοτήτων των δημόσιων υπηρεσιών απασχόλησης, και σε περιφερειακό επίπεδο, και μέσω της μεγαλύτερης κάλυψης των νέων, των μακροχρόνια ανέργων και των εργαζομένων μεγαλύτερης ηλικίας. Να δώσει προτεραιότητα σε δράσεις που προορίζονται για τους μη καταχωρισμένους νέους και να κινητοποιήσει τον ιδιωτικό τομέα προκειμένου να προσφέρει περισσότερες θέσεις μαθητείας, σύμφωνα με τους στόχους της «εγγύησης για τη νεολαία». Να παρουσιάσει σχέδια, μέχρι τα τέλη του 2014, για την αντιμετώπιση της αδήλωτης εργασίας. Να εφαρμόσει μέτρα για τη βελτίωση της σύνδεσης της εκπαίδευσης με την αγορά εργασίας και της ποιότητας των εκπαιδευτικών αποτελεσμάτων μέσω του εκσυγχρονισμού των συστημάτων διαπίστωσης των επαγγελματικών προσόντων, της θέσπισης μηχανισμών διασφάλισης της ποιότητας και της βελτίωσης της μετάβασης από την εκπαίδευση στην εργασία, ιδίως μέσω της ενίσχυσης της επαγγελματικής εκπαίδευσης και της μάθησης στον χώρο εργασίας.

               4.

               Να αναθεωρήσει το φορολογικό σύστημα και το σύστημα παροχών μέχρι τα τέλη του 2014, και να υποβάλει σχέδιο δράσης για καλύτερη επανενεργοποίηση των αέργων και των ανέργων. Να ενισχύσει την αποτελεσματικότητα και τη διαφάνεια του συστήματος κοινωνικής προστασίας με την περαιτέρω εξυγίανση των παροχών, την ενοποίηση των κριτηρίων επιλεξιμότητας και τη σύνδεση στοιχείων από όλα τα σχετικά επίπεδα και τις συναφείς κυβερνητικές οντότητες σε υπηρεσία μιας στάσεως. Να βελτιώσει την αποτελεσματικότητα και επάρκεια των παροχών κοινωνικής πρόνοιας μέσω της καλύτερης στόχευσής τους.

               5.

               Να λάβει περαιτέρω μέτρα για τη βελτίωση του επιχειρηματικού περιβάλλοντος. Ειδικότερα, έως τον Μάρτιο του 2015, να θέσει στόχο για αισθητή μείωση των διοικητικών απαιτήσεων, συμπεριλαμβανομένων των παραφορολογικών επιβαρύνσεων. Να αντιμετωπίσει το υψηλό επίπεδο κατακερματισμού και επικάλυψης αρμοδιοτήτων μέσω του εξορθολογισμού των διοικητικών διαδικασιών και της αποσαφήνισης του πλαισίου λήψης αποφάσεων και λογοδοσίας στα διάφορα επίπεδα διακυβέρνησης και σε επίπεδο κεντρικής κυβέρνησης μεταξύ υπουργείων και οργανισμών. Να βελτιώσει τη διοικητική ικανότητα και τον στρατηγικό προγραμματισμό μονάδων επιφορτισμένων με τη διαχείριση των ευρωπαϊκών διαρθρωτικών και επενδυτικών ταμείων και να τις στελεχώσει με επαρκές και μόνιμο προσωπικό.

               6.

               Να παρουσιάσει, έως τον Οκτώβριο του 2014, λεπτομερές σχέδιο διαχείρισης της δημόσιας περιουσίας για το 2015. Να διασφαλίσει ότι οι εταιρείες που ελέγχονται από το δημόσιο διοικούνται με διαφάνεια και υπευθυνότητα, ειδικότερα να ενισχύσει τις απαιτήσεις όσον αφορά τις ικανότητες των μελών των διοικητικών και εποπτικών συμβουλίων που διορίζονται από το κράτος και να θεσπίσει δημόσιο μητρώο διορισμών. Να ενισχύσει την πρόληψη της διαφθοράς στη δημόσια διοίκηση και τις κρατικές και τις υπό κρατικό έλεγχο επιχειρήσεις, μεταξύ άλλων μέσω της αύξησης των εξουσιών επαλήθευσης της επιτροπής που είναι αρμόδια για την επίλυση των καταστάσεων σύγκρουσης συμφερόντων. Να ενισχύσει τη διαφάνεια και αποτελεσματικότητα των δημοσίων συμβάσεων σε κεντρικό και τοπικό επίπεδο, καθώς και την ικανότητα παρακολούθησης της εφαρμογής και εντοπισμού των παρατυπιών.

               7.

               Μέχρι τα τέλη του 2014, να ενισχύσει τον ρόλο των εμπορικών δικαστηρίων στην παρακολούθηση της διαφάνειας και της νομιμότητας κατά την εφαρμογή της εταιρικής προπτωχευτικής διαδικασίας. Να επανεξετάσει την υποχρεωτική δοκιμή αφερεγγυότητας/έλλειψης ρευστότητας για πρόσβαση στη διαδικασία προπτωχευτικού διακανονισμού και να απλουστεύσει τη διαδικασία αφερεγγυότητας/εκκαθάρισης ώστε να μειώσει τη διάρκειά της. Να βελτιώσει την ποιότητα και την αποτελεσματικότητα του δικαστικού συστήματος, ιδίως παρέχοντας κίνητρα για την έγκαιρη επίλυση διαδικασιών για αστικές, εμπορικές και διοικητικές υποθέσεις και την προσφυγή σε εξωδικαστική επίλυση, ιδίως για τις μικροδιαφορές.

               8.

               Να συμπληρώσει τους ελέγχους ποιότητας των στοιχείων ενεργητικού και τις προσομοιώσεις ακραίων καταστάσεων της Ευρωπαϊκής Κεντρικής Τράπεζας για το 2014, να προβεί σε εμπεριστατωμένο έλεγχο χαρτοφυλακίου ειδικά σχεδιασμένο για τον κροατικό χρηματοπιστωτικό τομέα, με έμφαση σε σημαντικά χαρτοφυλάκια που δεν καλύπτονται από τον έλεγχο της Ευρωπαϊκής Κεντρικής Τράπεζας, συμπεριλαμβανομένων των βασικών τραπεζών μεσαίου και μικρού μεγέθους.

      Βρυξέλλες, 8 Ιουλίου 2014.

            Για το Συμβούλιο

            Ο Πρόεδρος

         P.C. PADOAN

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  Διατηρούνται για το 2014 με την απόφαση 2014/322/ΕΕ του Συμβουλίου, της 6ης Μαΐου 2014, σχετικά με τις κατευθυντήριες γραμμές για τις πολιτικές απασχόλησης των κρατών μελών για το 2014 (ΕΕ L 165 της 4.6.2014, σ. 49).

      (4)  Δυνάμει του άρθρου 9 παράγραφος 2 του κανονισμού (ΕΚ) αριθ.1466/97.